SK Úradný vestník Európskej únie L 112/38

ROZHODNUTIE KOMISIE

z 28. októbra 2009

o štátnej pomoci C 14/08 (ex NN 1/08), ktorú poskytlo Spojené kráľovstvo spoločnosti Northern Rock

[oznámené pod číslom K(2009) 8102]

(Iba anglické znenie je autentické)

(Text s významom pre EHP)

(2010/262/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,

so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),

po vyzvaní zainteresovaných strán, aby predložili pripomienky v súlade s uvedenými ustanoveniami (1) (2), a so zreteľom na tieto pripomienky,

keďže:

1. POSTUP

(1) V rozhodnutí z 5. decembra 2007 (3) (ďalej len „rozhodnutie z 5. decembra 2007“) Komisia dospela k záveru, že poskytnutie facility likvidity bankou Bank of England (ďalej len „BoE“) 14. septembra 2007 v prospech banky Northern Rock (ďalej len banka „NR“) nepredstavuje štátnu pomoc. Komisia ďalej rozhodla, že záruky na retailové vklady, ktoré poskytli orgány Spojeného kráľovstva od 17. do 20. septembra a 9. októbra 2007 obsahovali štátnu pomoc, ktorá bola zlučiteľná so spoločným trhom ako pomoc na záchranu poskytnutá na šesť mesiacov do 17. marca 2008 v súlade s usmerneniami Spoločenstva o štátnej pomoci na záchranu a reštrukturalizáciu firiem v ťažkostiach (4) (ďalej len „usmernenia o pomoci na záchranu a reštrukturalizáciu“). Komisia vo svojom rozhodnutí trvala aj na predložení reštrukturalizačného plánu do šiestich mesiacov alebo do splatenia pomoci.

(2) Listom z 21. decembra 2007 orgány Spojeného kráľovstva informovali Komisiu o predĺžení týchto dojednaní o zárukách. 8. januára, 24. januára, 6. februára, 13. februára a 10. marca 2008 sa konali stretnutia zástupcov Spojeného kráľovstva a Komisie.

(3) Dňa 17. februára 2008 orgány Spojeného kráľovstva oznámili, že banka NR má byť znárodnená. Listom zo 17. marca 2008 Spojené kráľovstvo poslalo Komisii reštrukturalizačný plán banky NR a informovalo ju o opatreniach štátnej pomoci, ktoré budú sprevádzať tento plán a umožnia jeho realizáciu. Listom z 31. marca 2008 Spojené kráľovstvo poslalo podrobnejší a mierne zmenený a doplnený reštrukturalizačný plán.

(4) Listom z 2. apríla 2008 Komisia informovala Spojené kráľovstvo, že sa v súvislosti s opatreniami pomoci rozhodla začať konanie ustanovené v článku 88 ods. 2 zmluvy (ďalej len „rozhodnutie o začatí konania“).

(5) Rozhodnutie o začatí konania bolo uverejnené v Úradnom vestníku Európskej únie (5). Komisia vyzvala zainteresované strany, aby predložili pripomienky k pomoci.

(6) Spojené kráľovstvo odpovedalo na rozhodnutie o začatí konania listom z 2. mája 2008. Komisia dostala aj pripomienky od zainteresovaných strán. Listom z 15. júla 2008 doručeným 31. júla 2008 Komisia postúpila tieto pripomienky Spojenému kráľovstvu, ktoré malo možnosť sa k nim vyjadriť; jeho pripomienky boli doručené 29. augusta 2008.

(7) Listom z 25. apríla 2008 Komisia poslala otázky týkajúce sa reštrukturalizačného plánu, ktorý bol predložený 31. marca 2008. Orgány Spojeného kráľovstva odpovedali listom zo 6. júna 2008. Dňa 30. júna 2008 sa konalo stretnutie Komisie a orgánov Spojeného kráľovstva. Po tomto stretnutí orgány Spojeného kráľovstva poskytli doplňujúce informácie listami z 8. júla a 13. augusta 2008.

(8) Dňa 5. augusta 2008 vláda Spojeného kráľovstva verejne oznámila, že mala v úmysle premeniť čiastku pôžičiek banky NR vo výške 3 mld. GBP na vlastný kapitál. Orgány Spojeného kráľovstva vopred informovali o tomto oznámení Komisiu.

(9) V dňoch 11. novembra 2008, 15. januára 2009 a 4. februára 2009 orgány Spojeného kráľovstva informovali Komisiu, že zvažovali reštrukturalizačné plány banky NR, ktoré sa v dôsledku vplyvu finančnej krízy výrazne líšia od plánov oznámených v marci 2008, a uviedli, o aké plány ide.

(10) Dňa 20. februára 2009 orgány Spojeného kráľovstva poskytli doplňujúce informácie o úmysle rozdeliť banku NR na dve. Podrobnejší plán bol oznámený listami z 31. marca 2009 a 2. apríla 2009.

(11) Listom zo 7. mája 2009 Komisia informovala Spojené kráľovstvo, že sa rozhodla rozšíriť konanie podľa článku 88 ods. 2 zmluvy tak, aby sa vzťahovalo na zmenený a doplnený reštrukturalizačný plán, ktorý jej bol predložený v marci (ďalej len „rozhodnutie o rozšírení konania“).

(12) Rozhodnutie o rozšírení konania bolo uverejnené v Úradnom vestníku Európskej únie (6) a zúčastnené strany boli vyzvané, aby predložili svoje pripomienky k pomoci.

(13) Spojené kráľovstvo odpovedalo na rozhodnutie o rozšírení konania listom z 22. júna 2009. Komisia ďalej dostala pripomienky od tretích strán. Listom zo 14. augusta 2009 postúpila tieto pripomienky Spojenému kráľovstvu, ktoré malo možnosť sa k nim vyjadriť. Orgány Spojeného kráľovstva odpovedali listom zo 17. augusta 2009.

(14) Dňa 10. júna Spojené kráľovstvo poskytlo aktualizovaný reštrukturalizačný plán banky NR, ktorý prediskutovalo s Komisiou na stretnutiach, ktoré sa konali 26. júna a 21. augusta 2009. Spojené kráľovstvo poskytlo viac informácií aj 22. júna, 26. júna, 15. júla, 17. augusta, 18. augusta, 4. septembra, 17. septembra, 18. septembra, 21. septembra, 22. septembra a 30. septembra 2009.

2. OPIS POMOCI

2.1. PRÍJEMCA A JEHO PROBLÉMY

(15) Pred vypuknutím problémov v druhom polroku 2007 bola banka NR 5. najväčšou hypotekárnou bankou v Spojenom kráľovstve so súvahou 113,5 mld. GBP k 30. júnu 2007 a 109,3 mld. GBP na konci roka 2007. V roku 2006 mala súvahu 101 mld. GBP, zatiaľ čo príjem z úrokov predstavoval takmer 5 mld. GBP. V roku 2006 banka NR zaznamenala zisk 443 mil. GBP. V roku 2006 mala banka 6 000 zamestnancov, 77 pobočiek v Spojenom kráľovstve a mala zastúpenie v Írsku, Dánsku a na ostrove Guernsey.

(16) Hlavnou činnosťou banky NR bolo a ostáva poskytovanie hypotekárnych úverov na kúpu nehnuteľností na bývanie. Predstavuje viac ako 90 % všetkých nesplatených úverov klientov. V prvom polroku 2007 mala banka podiel 9,7 % na trhu poskytovania hypotekárnych úverov v Spojenom kráľovstve v hrubom vyjadrení a 18,9 % na trhu poskytovania hypotekárnych úverov v čistom vyjadrení (7). Banka NR financovala väčšinu svojich dlhodobých hypotekárnych úverov vydaním cenných papierov krytých hypotékou a krytých dlhopisov, zatiaľ čo nepretržite klesajúci podiel jej finančných prostriedkov sa realizoval prostredníctvom retailových vkladov. 30. júna 2007 retailové vklady predstavovali len 24 mld. GBP z celkovej súvahy 113 mld. GBP. V marci 2001 NR zriadila program sekuritizácie „master trust“ známy ako „Granite“, ktorý odvtedy vo veľkej miere využívala. Ďalšie informácie o NR sú uvedené v oddiele 2.1 rozhodnutia o začatí konania z 2. apríla 2008.

(17) Závislosť banky NR od medzibankových zdrojov finančných prostriedkov spôsobila problémy v druhom polroku 2007, keď došlo ku kolapsu trhu sekuritizácie hypotekárnych úverov, ako je podrobnejšie opísané v oddiele 2.2 rozhodnutia o začatí konania. Problémy banky NR s finančnými prostriedkami viedli orgány Spojeného kráľovstva k poskytnutiu úverov a záruk, ktoré Komisia schválila rozhodnutím z 5. decembra 2007 ako pomoc na záchranu do 17. marca 2008. V oddiele 2.3.1 rozhodnutia o začatí konania sú opísané okolnosti, ktoré 18. decembra 2007 viedli štát k poskytnutiu dodatočných záruk, ktoré Komisia schválila ako pomoc na záchranu zlučiteľnú so spoločným trhom (oddiel 4.5.2 rozhodnutia o začatí konania).

(18) Začiatkom roka 2008 sa banka NR a orgány Spojeného kráľovstva pokúsili nájsť riešenie v rámci súkromného sektora. V dôsledku toho skupina Virgin a vedenie NR predložili vláde obchodné plány banky NR, ktoré sú uvedené v oddieloch 2.3.2 a 2.3.3 rozhodnutia o začatí konania. Pokus o nájdenie riešenia v rámci súkromného sektora zlyhal a banka NR bola následne 22. februára 2008 znárodnená na základe právnych predpisov prijatých počas predchádzajúcich dní (oddiel 2.3.4 rozhodnutia o začatí konania) (8).

(19) Prehlbovanie globálnej finančnej krízy po páde banky Lehman Brothers a z toho vyplývajúca hospodárska kríza a kríza na trhu s nehnuteľnosťami na bývanie viedli k zvýšeniu prípadov nesplácania úverov banky NR a v roku 2008 a počas prvého polroka 2009 prinútili banku NR robiť značné odpisy strát z úverov, podstatne vyššie, ako bol priemer v ostatných bankách. Bolo to spôsobené skutočnosťou, že banka NR poskytla veľa rizikových úverov najmä v podobe úverov s vysokým podielom úveru na hodnote nehnuteľnosti (loan-to-value, ďalej len „LTV“), z ktorých značnú časť tvorili úvery „Together“ (hypotekárne úvery s LTV […] (9) 125 % spojené s nezabezpečeným úverom).

(20) Odpisy strát z úverov, ktoré bola banka NR nútená urobiť, negatívne ovplyvnili ukazovatele kapitálovej primeranosti banky NR v takom rozsahu, že v júli 2008 získala výnimku od Úradu pre finančné služby Spojeného kráľovstva (Financial Services Authority, ďalej len „úrad FSA“), ktorá jej umožnila zahrnúť všetok kapitál triedy 2, ktorý má k dispozícii, do kapitálových zdrojov banky NR bez obmedzení, aby mohla splniť minimálne kapitálové požiadavky regulačných orgánov. Táto výnimka bola udelená po tom, ako minister financií Spojeného kráľovstva (ďalej len „minister financií“) poskytol záväzok úradu FSA, že banka NR bude vykonávať činnosť nad minimálnou úrovňou kapitálových požiadaviek.

(21) Vo svojich správach za prvý štvrťrok 2009 banka NR uviedla, že očakáva, že v roku 2009 bude vysoko stratová. V dôsledku toho sa výška jej základného imania znížila pod minimálnu úroveň požiadaviek regulačných orgánov. 1. júla 2009 banka NR oznámila, že úrad FSA potvrdil, že po zohľadnení záväzku ministra financií poskytnúť primeranú úroveň kapitálu nemal v úmysle obmedziť činnosť banky NR.

(22) Tabuľka 1 obsahuje údaje o finančnej výkonnosti banky NR od roku 2006 do konca prvého polroku 2009. Tabuľka 1 Finančné výsledky banky Northern Rock za roky 2006 – 2008 (10) a prvý polrok 2009 (11), (v mld. GBP) 2006 2007 2008 1. pol. 2009 Celková súvaha 101,0 109,3 104,3 88,7 Zostatky retailových vkladov 22,6 10,5 19,6 18,4 Nové úvery v hrubom vyjadrení 32,9 32,3 3,0 1,3 Nové úvery v čistom vyjadrení 16,6 12,2 (25,4) (5,0) Úrokové výnosy 4,9 6,9 5,7 1,1 Čistý zisk (strata) 0,443 (0,199) (1,3) (0,269)

2.2. REŠTRUKTURALIZAČNÉ PLÁNY

(23) Po znárodnení banky NR vo februári 2008 orgány Spojeného kráľovstva predložili reštrukturalizačný plán (ďalej len „pôvodný reštrukturalizačný plán“), ktorého obsah je podrobnejšie opísaný v oddiele 2.3.5 rozhodnutia o začatí konania a aj v oddiele 2.2 rozhodnutia o rozšírení konania. Pôvodný reštrukturalizačný plán v krátkosti stanovoval: i) zníženie súvahy banky NR zo 109,3 mld. GBP v roku 2007 na 48 – 53 mld. GBP na konci roka 2011 prostredníctvom programu aktívneho splácania hypotekárnych úverov a obmedzením poskytovania nových úverov; ii) nastolenie rovnováhy medzi rôznymi formami financovania zvýšením retailových vkladov z 15 % – 20 % v roku 2008 na 48 % – 52 % v roku 2012; iii) zatvorenie obchodných zastúpení banky NR v Dánsku; iv) rýchle splatenie štátnych úverov a uvoľnenie štátnych záruk do konca roka 2011 a v) záväzky spojené so správaním bánk vrátane stropu na poskytovanie nových hypotekárnych úverov, konkurenčný rámec (12) a upustenie od poskytovania nezabezpečených osobných úverov a komerčných úverov počas obdobia reštrukturalizácie.

(24) Program aktívneho splácania hypotekárnych úverov, obmedzenia poskytovania nových úverov, zatvorenie obchodných zastúpení banky NR v Dánsku a záväzky spojené so správaním bánk vykonalo Spojené kráľovstvo okamžite bez čakania na schválenie reštrukturalizačného plánu Komisiou.

(25) Zhoršovanie situácie na finančných trhoch a reálnej ekonomiky v poslednom štvrťroku 2008 výrazným spôsobom ovplyvnilo banku NR, preto boli orgány Spojeného kráľovstva nútené revidovať pôvodný reštrukturalizačný plán. Orgány Spojeného kráľovstva potom predložili Komisii nový reštrukturalizačný plán (ďalej len „zmenený a doplnený reštrukturalizačný plán“), ktorý bol podrobne opísaný v oddiele 2.3 rozhodnutia o rozšírení konania. Zmenený a doplnený reštrukturalizačný plán v zásade spočíval v rozdelení banky NR na: i) „BankCo“, na ktorú sa mali previesť tieto aktíva banky NR: portfólio retailových vkladov (približne 19,5 mld. GBP) spárované približne s [9 – 12] mld. GBP hotovostných aktív (13) a približne so [7 – 10] mld. GBP najvýnosnejších nezaťažených hypotekárnych aktív; medzibankové vklady v súčasnosti v celkovej výške približne [0,5 – 3] mld. GBP spárované s hotovostnými aktívami; poskytovanie hypotekárnych úverov a platforma služieb banky NR; pobočky, príslušní zamestnanci a systémy banky NR a účty GIC (14) spárované s hotovostnými aktívami rovnakej hodnoty (približne [3,5 – 6] mld. GBP). Počiatočná súvaha BankCo by bola [22 – 26] mld. GBP; ii) „AssetCo“ bude existujúcou bankou NR, v ktorej bude ponechané zostávajúce portfólio hypotekárnych úverov na kúpu nehnuteľností na bývanie a medzibankové finančné nástroje banky NR (jej úroky z programu sekuritizácie „Granite“ a jej záväzky v rámci programov pre kryté dlhopisy a programov EMTN (15) spolu s pridruženým zabezpečovaním) spolu s pridruženými záväzkami a hybridným kapitálom. AssetCo by si ponechala aj zodpovednosť za existujúci štátny úver pre banku NR, ktorý by sa zvýšil maximálne o 10 mld. GBP na celkovo 23 mld. GBP, aby bolo možné uskutočniť reštrukturalizáciu. AssetCo by bola ďalej poskytnutá facilita pracovného kapitálu do 5 mld. GBP na zabezpečenie, aby mala dostatočnú likviditu […]. (Počiatočná) súvaha AssetCo by bola [82 – 85] mld. GBP.

(26) Zmenený a doplnený reštrukturalizačný plán taktiež predpokladal kapitálové injekcie do bánk BankCo a AssetCo, zmenu úverovej stratégie, zrušenie aktívneho programu na splácanie hypotekárnych úverov a zmeny konkurenčného rámca, ktorý by banke NR umožnil zvýšenie objemu poskytovaných úverov v rokoch 2009 a 2010 celkovo o 14 mld. GBP.

(27) Po prijatí rozhodnutia o rozšírení konania Spojené kráľovstvo pozmenilo zmenený a doplnený plán s cieľom odstrániť niektoré pochybnosti, ktoré vyjadrila Komisia a tretie strany (ďalej len „konečný reštrukturalizačný plán“). V dôsledku toho sa počiatočná súvaha banky BankCo zníži o [1,7 – 4,2] mld. GBP v porovnaní s aktualizáciou zmeneného a doplneného reštrukturalizačného plánu z 10. júna 2009 odvedením [1,5 – 3] mld. GBP na účty GIC a prevodom [0,2 – 0,8] mld. GBP ďalších hypotekárnych úverov z banky AssetCo na banku BankCo. Banka BankCo bude mať v roku 2009 počiatočnú súvahu [21 – 24] mld. GBP, ktorá sa zvýši na [31 – 34] mld. GBP v roku 2013 na rozdiel od [22 – 26] mld. GBP, resp. [38 – 41] mld. GBP podľa zmeneného a doplneného reštrukturalizačného plánu. Okrem toho sa [600 – 900] mil. GBP pôvodne plánovaných nových úverov banky BankCo v roku 2009 nahradí portfóliom úverov nižšej kvality (16). V dôsledku toho sa bude vážený priemer LTV banky BankCo rovnať [62 % – 6 %], pozostávajúci z priemeru LTV existujúcich hypotekárnych úverov ([66 % – 69 %]) a nových úverov v roku 2009 ([58 % – 61 %]). V grafe A je znázornená počiatočná súvaha bánk BankCo a AssetCo po rozdelení, zatiaľ čo tabuľka 2 obsahuje najdôležitejšie finančné ukazovatele banky BankCo.

(28) BankCo bude po rozdelení platiť aj upravené poplatky za trvajúce záruky na retailové a medzibankové vklady (pozri oddiel 2.3). Tabuľka 2 Hlavné finančné ukazovatele banky BankCo po rozdelení (základný scenár) (v mld. GBP) 2009 2010 2011 2012 2013 Celková súvaha [21 - 24] [23 - 25] [27 - 30] [28 - 31] [31 - 34] Čistý príjem z úrokov neuvádza sa [0 - 0,7] [0 - 0,7] [0 - 0,7] [0 - 0,7] Nové úvery v hrubom vyjadrení neuvádza sa [6 - 9] [6 - 8] [6 - 8] [6 - 8] Portfólio hypotekárnych úverov [7 - 11] [13 - 20] [19 - 25] [22 - 26] [23 - 28] Retailové vklady 19,3 [18 - 21] [19 - 22] [22 - 25] [24 - 27] Medzibankové vklady [1 - 3] [1 - 7] [3 - 10] [3 - 8] [2 - 8]

(29) Spojené kráľovstvo poskytlo ďalej tieto záväzky: i) záväzok dosiahnuť úplné prevádzkové rozdelenie bánk BankCo a AssetCo podľa možnosti čím skôr, najneskôr však do konca roka 2010; ii) záväzok, že banka BankCo stanoví strop na poskytovanie nových úverov vo výške 4 mld. GBP v roku 2009, 9 mld. GBP v roku 2010 a 8 mld. GBP v roku 2011; v prípade, že banka BankCo zostane po roku 2011 v dočasnom štátnom vlastníctve (ďalej len „DŠV“), strop na poskytovanie úverov 8 mld. GBP platný v roku 2011 zostane v platnosti do 31. decembra 2013 alebo do skončenia dočasného štátneho vlastníctva, podľa toho, čo nastane skôr; iii) záväzok, že banka BankCo stanoví strop pre zostatky retailových vkladov v Spojenom kráľovstve, Írsku a na ostrove Guernsey vo výške 20 mld. GBP do 31. decembra 2011; v prípade, že banka BankCo zostane v rokoch 2012 a 2013 v DŠV, strop pre retailové vklady bude v roku 2012 vo výške 23 mld. GBP a v roku 2013 vo výške 26 mld. GBP; iv) záväzok, že banka BankCo nebude patriť medzi tri najlepšie banky v kategóriách hypotekárnych úverov podľa tabuliek spoločnosti Moneyfacts pre hypotekárne úvery s pevne stanovenou úrokovou sadzbou na 2, 3 alebo 5 rokov alebo s pohyblivou úrokovou sadzbou (s výnimkou hypotekárnych úverov s koeficientom LTV vyšším ako 80 % a produktov pre nových klientov) do 31. decembra 2011 alebo do skončenia DŠV, podľa toho, čo nastane skôr; v) záväzok, že Spojené kráľovstvo prestane byť väčšinovým vlastníkom banky BankCo […]. V tejto súvislosti sa DŠV považuje za skončené, ak Spojené kráľovstvo predá aspoň 50 % + 1 akcií banky BankCo subjektu (alebo subjektom), ktorý nie je ani štátom vlastnený, ani štátom ovládaný, a Spojené kráľovstvo stratí kontrolu nad bankou BankCo v zmysle nariadenia Rady (ES) č. 139/2004 z 20. januára 2004 o kontrole koncentrácií medzi podnikmi (17); vi) záväzok, že […] banka BankCo vydá verejné oznámenie, že sa platnosť záruky na retailové vklady skončí do […], a že Spojené kráľovstvo zruší mechanizmus medzibankových záruk pre banku BankCo do 31. decembra 2010; vii) záväzok, že existujúci podriadený dlh zostane banke AssetCo a že dovtedy, kým banka AssetCo […], banka AssetCo nevyplatí žiadnu istinu ani kupóny z podriadených dlhových nástrojov, keď jej to zmluva umožňuje; viii) záväzok, že sa banka BankCo, kým bude DŠV, a banka AssetCo, […], nebudú angažovať v akvizíciách akcií iných spoločností alebo propagovať mechanizmus štátnych záruk alebo štátne vlastníctvo; ix) záväzok, že banka AssetCo nebude vykonávať žiadne nové ekonomické činnosti okrem činností potrebných na poskytovanie prevádzkovej podpory banke BankCo do ukončenia rozdelenia prevádzkových činností, […].

2.3. ŠTÁTNE OPATRENIA POSUDZOVANÉ V TOMTO ROZHODNUTÍ

(30) Banka NR prijala niekoľko opatrení pomoci, medzi ktoré patrí (18): i) facilita likvidity BoE, ktorá bola neskôr obnovená ministrom financií (ďalej len „facilita likvidity BoE/ministra financií“); ii) štátna záruka na tie retailové vklady banky NR, na ktoré sa nevzťahuje systém Spojeného kráľovstva na kompenzáciu finančnej stability (ďalej len „kompenzačný systém“); iii) štátna záruka na medzibankové vklady banky NR. V prípade banky NR: iv) spätné uplatnenie nižšieho poplatku na facilitu likvidity BoE/ministra financií od 1. apríla 2008 a následné vyplatenie 156,4 mil. GBP banke NR po prijatí konečného rozhodnutia Komisiou (19); v) záväzok, ktorý dal minister financií úradu FSA, že banka NR (t. j. jej nástupcovia) bude vykonávať činnosť nad úrovňou kapitálových požiadaviek regulačných orgánov (20). V prípade banky BankCo: vi) pokračovanie záruk na retailové a medzibankové vklady po rozdelení [t. j. opatrení uvedených v bodoch ii) a iii) odôvodnenia 30] do roku 2010 pre banku BankCo za revidovaných podmienok (21); vii) rekapitalizácia banky BankCo vo výške 1,4 mld. GBP po rozdelení v podobe kmeňových akcií (22); viii) podmienená facilita likvidity vo výške 1,5 mld. GBP. V prípade banky AssetCo: ix) pokračovanie medzibankovej záruky aj po rozdelení [t. j. opatrenie iii)] […] (23); x) pokračovanie a zvýšenie facility likvidity BoE/ministra financií [t. j. opatrenia i)] maximálne o 10 mld. GBP na 23 mld. GBP (24); xi) rekapitalizácia banky AssetCo do výšky 1,6 mld. GBP v podobe dlhu na konverziu vlastného imania (25); xii) facilita pracovného kapitálu vo výške 2,5 mld. GBP (26).

(31) Pokiaľ ide o opatrenia i) a ii), Komisia poznamenáva, že tieto už posúdila v rámci predchádzajúcich rozhodnutí prijatých v tejto veci a klasifikovala ich ako pomoc na záchranu (27). Okrem opatrení na záchranu Spojené kráľovstvo oznámilo Komisii dodatočné opatrenia, ktoré mali umožniť reštrukturalizáciu banky NR [opatrenia iv) – xii)].

(32) Opatrenia pomoci na záchranu [opatrenia i) – iii)] budú pokračovať aj po rozdelení. Subjektmi, pre ktoré sú určené, však budú nástupnícke spoločnosti banky NR a podmienky spojené s týmito opatreniami sa zmenia.

(33) Pokiaľ ide o opatrenia prijaté Spojeným kráľovstvom v súvislosti s reštrukturalizáciou banky NR [opatrenia iv) a v)], poplatok, ktorý banka NR platila za facilitu likvidity BoE/ministra financií, sa so spätnou platnosťou zníži. Banka NR dostane so spätnou platnosťou náhradu poplatkov účtovaných za facilitu likvidity BoE/ministra financií vo výške 156,4 mil. GBP. Táto náhrada vyplýva z revízie poplatkov, ktorú uskutočnilo Spojené kráľovstvo v apríli 2008. Minister financií okrem toho poskytol úradu FSA uistenie, že banka NR bude vykonávať činnosť nad úrovňou kapitálových požiadaviek, čím jej umožní vykonávať činnosť pod úrovňou kapitálových požiadaviek regulačných orgánov.

(34) Reštrukturalizačné opatrenia určené pre banku BankCo [opatrenia vi) – viii)] zahŕňajú pokračovanie záruk na retailové a medzibankové vklady […]. Poplatky a podstata týchto záruk sa však zmenia v porovnaní so schválenou pomocou na záchranu. Za záruky na tieto retailové vklady, na ktoré sa nevzťahuje kompenzačný systém Spojeného kráľovstva, bude banka BankCo platiť paušálny poplatok [15 – 70] bázických bodov (ďalej len „bps“). Za záruky na medzibankové vklady bude BankCo platiť poplatok v súlade so systémom ochrany vkladov Spojeného kráľovstva (ďalej len „systém OV“) (28). Banka BankCo ďalej dostane po rozdelení 1,2 mld. GBP na rekapitalizáciu v podobe kmeňových akcií a podmienenej facility likvidity vo výške 2,5 mld. GBP. Za podmienenú facilitu likvidity zaplatí mesačný poplatok za pripravenosť finančných prostriedkov vo výške [80 – 150] bps z nečerpaného zostatku. V prípade, že banka BankCo využije facilitu likvidity, zaplatí jednorazový poplatok za použitie finančných prostriedkov vo výške [120 – 240] bps, za každú čerpanú sumu a úrokovú sadzbu 1-mesačný LIBOR + [200 – 600] bps zo zostatku čerpaných finančných prostriedkov.

(35) Banka AssetCo bude naďalej využívať záruku na medzibankové vklady do […] [opatrenie ix)]. Nepredpokladajú sa žiadne zmeny poplatku, ktorý bude AssetCo platiť za záruku. AssetCo taktiež získa zvýšenie facility likvidity BoE/ministra financií [opatrenie x)] maximálne o 10 mld. GBP (celková suma facility likvidity bude 23 mld. GBP) spolu so zmenou podmienok facility likvidity (LIBOR + [10 – 60] namiesto základnej sadzby BoE + 150 bps + 10 bps poplatku za facilitu likvidity). Banka AssetCo dostane facilitu pracovného kapitálu vo výške 2,5 mld. GBP [opatrenie xii)], za ktorú bude platiť 1-mesačnú sadzbu LIBOR + [10 – 60] bps a prípadne rekapitalizáciu maximálne do 1,6 mld. GBP v podobe dlhu za konverziu vlastného imania [opatrenie xii)].

(36) Keďže pomoc na reštrukturalizáciu poskytnutá banke NR spočíva v opatreniach skombinovaných s dodatočnými opatreniami, posúdia sa spoločne v tomto rozhodnutí. V tabuľke 3 sú uvedené aj pokračujúce, aj dodatočné opatrenia. Tabuľka 3 Prehľad opatrení pomoci poskytnutých banke NR, BankCo a AssetCo č Typ opatrenia Suma Odmena Záchrana i Facilita likvidity BoE/ministra financií 25. mld. GBP sadzba BoE + 150 bps + poplatok za facilitu likvidity 10 bps ii Záruka na retailové vklady banky NR, na ktoré sa nevzťahuje komp. systém max. 20. mld. GBP (29) [15 – 70] bps zo súhrnnej výšky vkladov iii Záruka na medzibankové vklady banky NR pribl. 10 mld. GBP mesačný poplatok [0,5 – 3] mil. GBP Reštrukturalizácia Northern Rock iv Uplatnenie nižšieho poplatku za facilitu likvidity oE/ministra financií a spätné vrátenie poplatku banke NR 156,4 mil. GBP neuvádza sa v Uistenie úradu FSA ministrom financií, že banka NR bude pôsobiť nad úrovňou kapitálových požiadaviek neuvádza sa neuvádza sa BankCo vi Pokračovanie záruky na retailové vklady max. 20 mld. GBP (29) paušálny poplatok [15 – 70] bps Pokračovanie záruky na medzibankové vklady 1,6 mld. GBP v súlade so systémom OV vii Rekapitalizácia banky BankCo po rozdelení 1,4 mld. GBP kmeňové akcie viii Podmienená facilita likvidity pre banku BankCo 1,5 mld. GBP mesačný poplatok za viazanosť [80 – 150] bps + jednorazový poplatok za čerpanie [120 – 240] bps z každej čerpanej sumy + úroková sadzba 1-mesačný LIBOR + [200 – 600] bps z čerpaného zostatku AssetCo ix Pokračovanie záruky na medzibankové vklady pribl. 8,3 mld. GBP [0,5 – 3] mil. GBP mesačný poplatok x Pokračovanie a zvýšenie facility likvidity BoE/MF celkovo 23 mld. GBP 1-mesačný LIBOR + [10 – 60] bps xi Rekapitalizácia banky AssetCo – stresový scenár (swap dlhu za kapitál) 1,6 mld. GBP kmeňové akcie xii Facilita pracovného kapitálu pre banku AssetCo 2,5 mld. GBP 1-mesačný LIBOR + [10 – 60] bps

3. DÔVODY NA ZAČATIE KONANIA

(37) Komisia najprv začala 2. apríla 2008 konanie vo veci formálneho zisťovania týkajúceho sa pôvodného reštrukturalizačného plánu v tejto veci. Pôvodný reštrukturalizačný plán potom orgány Spojeného kráľovstva podstatne zmenili. V dôsledku toho bolo potrebné, aby Komisia rozšírila konanie tak, aby zahŕňalo zmenený a doplnený reštrukturalizačný plán. Väčšina pochybností uvedených v rozhodnutí o začatí konania sa týkala pôvodného reštrukturalizačného plánu. Pokiaľ ide o rozhodnutie o začatí konania, jediné pochybnosti, ktoré zostávajú relevantné pre posúdenie zmeneného a doplneného reštrukturalizačného plánu, sú predmetom diskusie v oddiele 3.1 tohto rozhodnutia.

3.1. ROZHODNUTIE O ZAČATÍ KONANIA

(38) V odseku 91 rozhodnutia o začatí konania Komisia naznačila, že list ministra financií úradu FSA, ktorým minister financií potvrdzuje svoj úmysel zabezpečiť, že banka NR bude vykonávať činnosť nad minimálnou úrovňou kapitálových požiadaviek, mohol predstavovať štátnu pomoc.

(39) V odseku 94 rozhodnutia o začatí konania je naznačené, že sa zdá, že plánovaná náhrada poplatkov za prekročenie, ktoré Spojené kráľovstvo účtovalo v období od 17. marca 2008 do prijatia konečného rozhodnutia, predstavuje doplnkovú pomoc na reštrukturalizáciu.

(40) V odseku 96 rozhodnutia o začatí konania boli vznesené pochybnosti, či sa pomoc môže kvantifikovať s použitím referenčných hodnôt, ako sú ceny swapov kreditného zlyhania banky NR alebo úrokové sadzby na facility likvidity ponúkané banke NR súkromnými bankami po 17. septembri 2007, pretože tie už zohľadňujú záchranu banky štátom.

3.2. ROZHODNUTIE O ROZŠÍRENÍ KONANIA

(41) V odsekoch 47 a 48 rozhodnutia o rozšírení konania Komisia naznačila, že rozdelenie možno prirovnať opatreniu v podobe odbremenenia od znehodnotených aktív v zmysle oznámenia Komisie o zaobchádzaní so znehodnotenými aktívami v bankovom sektore Spoločenstva (30) (ďalej len „oznámenie o znehodnotených aktívach“). Preto vyzvala orgány Spojeného kráľovstva, aby jej k tejto záležitosti poslali informácie.

(42) V odseku 58 rozhodnutia o rozšírení konania Komisia pozitívne poznamenala, že sa zdá, že BankCo sa stane životaschopnou v dôsledku opatrení navrhnutých Spojeným kráľovstvom, a zdá sa, že jej nehrozia rovnaké problémy s likviditou ako banke NR. Tiež však poznamenala, že jej nebol predložený žiadny obchodný plán preukazujúci, ako sa BankCo stane v stredno- až dlhodobom horizonte životaschopnou, a že preto nebolo možné preukázať životaschopnosť banky BankCo.

(43) V odsekoch 59 a 58 rozhodnutia o rozšírení konania Komisia poznamenala, že pomoc, ktorá sa mala poskytnúť banke BankCo, bola takého druhu a množstva, že by zbavila banku BankCo všetkých rizikových úverov poskytnutých bankou NR v minulosti a od povinnosti splatiť štátny úver, zatiaľ čo by dostala kvalitné aktíva a značnú sumu hotovosti. Komisia ďalej poznamenala, že orgány Spojeného kráľovstva súhlasili s financovaním všetkých strát banky AssetCo, ktorej portfólio hypotekárnych úverov je ocenené účtovnou hodnotou namiesto skutočnou ekonomickou hodnotou. Komisia preto vyjadrila silné pochybnosti o tom, či pomoc bola obmedzená na minimum.

(44) Pokiaľ ide o vlastný príspevok banky NR, Komisia vyjadrila v odseku 60 rozhodnutia o rozšírení konania pochybnosti, či to bude dostatočné, pretože niektoré opatrenia v prvom reštrukturalizačnom pláne, ktoré sa mohli považovať za vlastný príspevok, boli v zmenenom a doplnenom reštrukturalizačnom pláne vypustené, najmä politika aktívneho splácania úverov a strop na poskytovanie nových úverov.

(45) V odseku 62 rozhodnutia o rozšírení konania Komisia spochybnila, či finančné prostriedky, ktoré má banka BankCo k dispozícii po rozdelení banky NR, umožnia vytlačenie jej konkurentov z trhu poskytovania hypotekárnych úverov, čo by malo za následok negatívne vedľajšie účinky rozdelenia.

(46) Pokiaľ ide o opatrenia obmedzujúce narušenie hospodárskej súťaže, Komisia vyjadrila v odsekoch 63 až 66 rozhodnutia o rozšírení konania silné pochybnosti o tom, či navrhované opatrenia budú postačujúce. Komisia najprv poznamenala, že po rozdelení banky NR vznikne banka BankCo ako veľmi silná a konkurencieschopná banka, nezaťažená rizikovými úvermi poskytnutými bankou NR v minulosti. Komisia preto pochybovala, či skutočnosť, že BankCo bude bankou s malou súvahou, vykompenzuje narušenie hospodárskej súťaže.

(47) Komisia ďalej poznamenala, že berúc do úvahy veľkú sumu pomoci, ktorú dostala banka NR, nebolo isté, či bude možné vykonať dostatočné opatrenia na to, aby sa predišlo nenáležitému narušeniu hospodárskej súťaže bez toho, aby sa tým ohrozila životaschopnosť banky NR. Napokon poznamenala, že niektoré opatrenia obmedzujúce hospodársku súťaž boli zmenené a doplnené alebo vypustené.

4. PRIPOMIENKY ZAINTERESOVANÝCH STRÁN

(48) Po uverejnení rozhodnutia o začatí konania a rozhodnutia o rozšírení konania boli Komisii doručené pripomienky tretích strán.

(49) Pokiaľ ide o rozhodnutie o začatí konania, Komisii boli doručené pripomienky od Unite the Union, the Building Societies Association (ďalej len „Združenie stavebných spoločností“), SRM Global Master Fund LP, Alliance & Leicester Building Society, the British Banking Association (Asociácia britských bánk), Jima Cousinsa (poslanca Spojeného kráľovstva), Douga Hendersona (poslanca Spojeného kráľovstva) a orgánov v Newcastli. Hoci sa tieto pripomienky netýkajú zmeneného a doplneného reštrukturalizačného plánu, ktorý bol predmetom rozhodnutia o rozšírení konania, môžu byť relevantné v širšom kontexte tejto veci a stručne sa rozoberajú v oddiele 4.1 tohto rozhodnutia, pretože majú všeobecnú povahu.

(50) Pripomienky tretích strán týkajúce sa rozhodnutia o rozšírení konania boli doručené od stavebnej spoločnosti Leeds Building Society, Asociácie stavebných spoločností a britských občanov.

4.1. ROZHODNUTIE O ZAČATÍ KONANIA

(51) Doručené pripomienky tretích strán týkajúce sa rozhodnutia o začatí konania sa zameriavali najmä na narušenie hospodárskej súťaže spôsobenej zárukami na retailové a medzibankové vklady banky NR. Zvýšenie objemu retailových vkladov banky NR v prvých mesiacoch roku 2008 vyvolalo najmä obavu, ako naznačili tretie strany, že banka NR ponúkala vysoké sadzby na úsporné vklady chránené štátnou zárukou, čo viedlo ku konkurenčnej nevýhode pre konkurentov banky NR. Tretie strany poznamenali, že sa zdá, že konkurenčný rámec zmierni niektoré ich obavy. Ďalšie pripomienky sa týkali významu banky NR ako veľkého zamestnávateľa v severovýchodnom Anglicku a kompenzácie, ktorú by mali dostať akcionári banky NR z dôvodu znárodnenia banky Spojeným kráľovstvom.

4.2. ROZHODNUTIE O ROZŠÍRENÍ KONANIA

(52) Stavebná spoločnosť Leeds Building Society vo svojom predložení vyjadrila obavy týkajúce sa potenciálneho narušenia hospodárskej súťaže spôsobeného bankou NR, zdôrazňujúc, že vlastný príspevok banky NR je podľa jej názoru nedostatočný a že existujúci konkurenčný rámec len predchádza narušenie hospodárskej súťaže bankou NR v obmedzenom rozsahu. Podľa jej názoru malá súvaha banky BankCo po rozdelení nevykompenzuje narušenia hospodárskej súťaže, pretože banka BankCo nemá absorbovať straty spôsobené poskytovaním rizikových úverov bankou NR v minulosti a bude mať prístup k výhodám plynúcim zo súvahy banky AssetCo.

(53) Asociácia stavebných spoločností predložila podrobné pripomienky. Domnievala sa, že banka BankCo bude s najväčšou pravdepodobnosťou životaschopnou bankou v stredno- až dlhodobom horizonte, pretože po rozdelení bude mať silné postavenie na trhu hypotekárnych úverov Spojeného kráľovstva s obmedzeným objemom problémových úverov a veľkým objemom finančných prostriedkov na poskytovanie nových úverov. Asociácia stavebných spoločností zdôraznila rozdiel medzi stavebnými spoločnosťami a bankami (obmedzenia finančných prostriedkov a činností v oblasti poskytovania úverov pre stavebné spoločnosti, ktoré neexistujú pre banky). Asociácia stavebných spoločností tiež naznačila, že je nepravdepodobné, že by konkurenčný rámec bol dostatočne efektívny na zabránenie narušeniu hospodárskej súťaže. V súvislosti s možnými opatreniami obmedzujúcimi narušenie hospodárskej súťaže ďalej navrhla, že: i) banka BankCo by mala platiť za ochranu, ktorú získala po založení banky AssetsCo, alebo že by počiatočné portfólio úverov banky BankCo malo mať charakteristiky blízke tým, ktoré má priemerný konkurent; ii) štátne záruky na retailové a medzibankové vklady by sa mali odstrániť podľa možnosti čím skôr alebo by banka BankCo mala platiť cenu rovnakú, akú platia ostatné banky za využívanie štátneho systému ochrany vkladov; iii) v prípade, ak nemožno vykonať opatrenia odporúčané v bodoch i) a ii), mohla by byť potrebná priamejšia kontrola činností banky BankCo; iv) banka BankCo by mala značnú časť objemu nových úverov poskytovať v segmentoch na trhu s hypotekárnymi úvermi, kde poskytovatelia úverov zo súkromného sektora v súčasnosti úvery neposkytujú (napríklad úvery s vysokým koeficientom LTV alebo konkrétne novým klientom); v) v oblastiach trhu s hypotekárnymi úvermi, kde banka BankCo konkuruje poskytovateľom úverov, by jej cenová konkurencieschopnosť mala byť obmedzená tak, aby podľa možnosti zostala pod úrovňou najlepších cien pre poskytovanie hypotekárnych úverov podľa tabuliek Moneyfacts, t. j. pod úrovňou piatich najlepších poskytovateľov hypotekárnych úverov; vi) až do zrušenia záruky na retailové vklady by sadzby na úsporné vklady banky BankCo mali zostať pod úrovňou piatich najlepších sadzieb na úsporné vklady podľa tabuliek Moneyfacts.

(54) Napokon sa pripomienky britských občanov týkali vyplácania kupónov podriadených dlhových nástrojov vydaných bankou NR a účinkov, aké by odloženie týchto platieb malo na jednotlivcov, ktorí majú v držbe tieto nástroje.

5. PRIPOMIENKY SPOJENÉHO KRÁĽOVSTVA

(55) Pripomienky tretích strán týkajúce sa rozhodnutia o začatí konania, opísané v tomto rozhodnutí, sa týkajú len záležitostí, ktoré by mohli byť relevantné pre posúdenie zmeneného a doplneného reštrukturalizačného plánu. Pripomienky Spojeného kráľovstva uvedené v oddiele 5.1, týkajúce sa rozhodnutia o začatí konania, sa preto tiež obmedzia len na tieto záležitosti.

5.1. PRIPOMIENKY SPOJENÉHO KRÁĽOVSTVA O POCHYBNOSTIACH VZNESENÝCH V ROZHODNUTÍ O ZAČATÍ KONANIA

(56) Pokiaľ ide o pochybnosti vyjadrené v odseku 91 rozhodnutia o začatí konania, orgány Spojeného kráľovstva tvrdia, že […]. Preto sa nemôžu charakterizovať ako pomoc. Dokonca ak by sa aj mohli, nemožno ich označiť za neobmedzenú pomoc.

(57) Pokiaľ ide o odsek 94 rozhodnutia o začatí konania, orgány Spojeného kráľovstva nespochybňujú, že spätná platnosť od 1. apríla 2008 – t. j. po schválení štátnej pomoci – nových dojednaní o úrokových sadzbách a poplatkoch za nové úvery bude predstavovať doplnkovú pomoc na reštrukturalizáciu. Uvádzajú však, že predstavujú minimum, ktoré je potrebné na zabezpečenie, aby banka NR naďalej plnila kapitálové požiadavky regulačných orgánov.

(58) Pokiaľ ide o pochybnosti vyjadrené v odseku 96 rozhodnutia o začatí konania, Spojené kráľovstvo najprv tvrdilo, že by bolo neprirodzené považovať za výšku pomoci celú hodnotu štátnych úverových liniek a súm, na ktoré sa vzťahujú štátne záruky. Malo by sa zobrať do úvahy, že banka NR v skutočnosti naďalej vlastní vlastné vysokokvalitné aktíva a v čase poskytnutia facility likvidity a záruk bol v prospech štátu zložený kolaterál dobrej kvality. Spojené kráľovstvo je presvedčené, že najmenej prirodzenou metodikou je kvantifikovať opatrenia s použitím referenčných hodnôt, ako sú predložené finančné návrhy, sadzby swapov kreditného zlyhania a spready podriadeného dlhu. Množstvo pomoci by sa malo vypočítať nanajvýš s použitím oficiálnych referenčných sadzieb, ktoré nadobudli platnosť 1. júla 2008.

5.2. PRIPOMIENKY SPOJENÉHO KRÁĽOVSTVA O POCHYBNOSTIACH VZNESENÝCH V ROZHODNUTÍ O ROZŠÍRENÍ KONANIA

(59) Pokiaľ ide o uplatniteľnosť oznámenia o znehodnotených aktívach na rozdelenie, orgány Spojeného kráľovstva naznačili, že neakceptujú analýzu Komisie z týchto dôvodov. Po prvé banka NR je v plnom rozsahu vo vlastníctve štátu, preto na rozdiel od ostatných prípadov, kde štát preberá straty za znehodnotené aktíva od súkromných bánk, či už ich odkúpením, alebo poskytnutím záruk, Spojené kráľovstvo nemôže odkúpiť znehodnotené aktíva, pretože ich už vlastní. Po druhé orgány Spojeného kráľovstva sú toho názoru, že oznámenie o znehodnotených aktívach je predovšetkým určené na riešenie situácií, keď existuje značná neistota, pokiaľ ide o angažovanosť bánk pri komplexných a neprehľadných znehodnotených aktívach. Hypotekárne produkty banky NR, cenné papiere kryté hypotékami a aktíva štátnej pokladnice nepatria podľa Spojeného kráľovstva do tejto kategórie. Napokon orgány Spojeného kráľovstva tvrdia, že oznámenie o znehodnotených aktívach sa v zásade zameriava na zásadu rozdelenia bremena tým, že banka prevezme určitý prvok prvej straty. V prípade banky NR to nie je možné, pretože štát už pred rozdelením vlastní všetky aktíva.

(60) Orgány Spojeného kráľovstva vo svojich pripomienkach naznačujú, že poskytli Komisii informácie, ktoré preukazujú životaschopnosť banky BankCo v obchodnom pláne predloženom Komisii 10. júna 2009 (31). V obchodnom pláne sa životaschopnosť banky BankCo podrobila záťažovému testu na základe scenára predpokladajúceho vážnu recesiu (nezamestnanosť sa v roku 2011 zvýši na 3,6 mil. a ceny nehnuteľností na bývanie poklesnú na 50 % svojej maximálnej hodnoty). Záťažový test preukazuje životaschopnosť banky BankCo dokonca i v prípade scenára vážnej recesie.

(61) Pokiaľ ide o pochybnosti Komisie, či je pomoc poskytnutá banke NR obmedzená na nevyhnutné minimum, Spojené kráľovstvo namieta, že zmenený a doplnený reštrukturalizačný plán vytvára novú, superkonkurencieschopnú banku. Spojené kráľovstvo poukazuje na to, že kapitálová štruktúra a finančné prostriedky banky BankCo boli dôkladne navrhnuté tak, aby bola životaschopná dokonca aj v prípade „stresového“ scenára.

(62) Podľa Spojeného kráľovstva to nie je tak, že by štát súhlasil s tým, že bude v plnom rozsahu financovať a podporovať straty banky AssetCo. Spojené kráľovstvo poukazuje na skutočnosť, že štát neposkytol na aktíva banky AssetCo žiadnu záruku. Orgány Spojeného kráľovstva však naznačili, že […], môže byť potrebná i ďalšia podpora […].

(63) Pokiaľ ide o vlastný príspevok banky NR do reštrukturalizácie, orgány Spojeného kráľovstva poukazujú na skutočnosť, že v pôvodnom reštrukturalizačnom pláne boli ako kompenzačné opatrenia plánované stropy na poskytovanie úverov a politika aktívneho splácania úverov namiesto vlastného príspevku. Pokiaľ ide o strop poskytovania hypotekárnych úverov, Spojené kráľovstvo tvrdí, že trh s hypotekárnymi úvermi v Spojenom kráľovstve je v dôsledku finančnej a hospodárskej krízy kapacitne obmedzený a že navrhované zvýšenie poskytovania úverov bankou BankCo je obmedzené a nemá nepriaznivý vplyv na hospodársku súťaž. Pokiaľ ide o program aktívneho splácania hypotekárnych úverov, situácia sa zhoršila v prípade ponuky hypotekárnych úverov na trhu Spojeného kráľovstva (ktoré sa podieľali na poklese objemu nových úverov vo výške 40 %). Spojené kráľovstvo je toho názoru, že banka NR prispela do reštrukturalizácie predajom portfólia hypotekárnych úverov Home Equity Release Mortgage (ďalej len „HERM“) približne za 2,2 mld. GBP, čím sa reštrukturalizovali straty, ktoré banka NR mala, a […].

(64) Spojené kráľovstvo vo svojom podaní naznačuje, že je presvedčené, že je nepravdepodobné predpokladať, že by zvýšená aktivita banky BankCo v oblasti poskytovania úverov mala vplyv na trh s hypotekárnymi úvermi alebo konkurentov banky BankCo, pretože kapacita trhu je obmedzená. Zvýšenie kapacity banky BankCo v oblasti poskytovania úverov by mierne zmiernila tieto obavy, ale ponechá dostatočný dopyt po úveroch iným. Spojené kráľovstvo sa tiež domnieva, že je nepravdepodobné, že by sa činnosť banky BankCo v oblasti poskytovania úverov po rozdelení a po zániku DŠV výrazne zvýšila, pretože stále bude musieť získať potrebné finančné prostriedky na financovanie poskytovania nových úverov. Spojené kráľovstvo napokon poznamenáva, že banka BankCo nebude mať žiadny privilegovaný prístup ku klientom, ktorí zostali banke AssetCo.

(65) Pokiaľ ide o výšku pomoci, Spojené kráľovstvo neakceptuje návrh Komisie, že ju možno určiť odpočítaním trhovej hodnoty aktív banky AssetCo od ich účtovnej hodnoty. Táto metodika by podľa názoru Spojeného kráľovstva nadhodnotila výšku každej prípadnej pomoci poskytnutej banke BankCo. Spojené kráľovstvo sa domnieva, že je potrebné rozlišovať medzi pomocou poskytnutou banke BankCo a pomocou poskytnutou banke AssetCo a že z pomoci poskytnutej banke AssetCo nemusí mať nevyhnutne prospech banka BankCo. Výška pomoci pre banku BankCo by mala odrážať vplyv postavenia banky BankCo v rámci hospodárskej súťaže na jej konkurentov, a toto nie je v metodike navrhovanej Komisiou zohľadnené.

(66) Pokiaľ ide o banku AssetCo, metodika navrhovaná Komisiou podľa Spojeného kráľovstva vychádza z predpokladu, že Spojené kráľovstvo by pokrylo rozdiel medzi účtovnou hodnotou a trhovou hodnotou aktív. To nie je správne, záruky Spojeného kráľovstva sa vzťahujú na rozdiel medzi konečnou hodnotou aktív banky AssetCo a účtovnou hodnotou jej záväzkov (t. j. ak výnos z týchto aktív nebude dostatočný na to, aby pokryl všetky tieto záväzky, Spojené kráľovstvo pokryje tento rozdiel).

(67) Podľa Spojeného kráľovstva je správnou metodikou odhadu výšky pomoci poskytnutej banke BankCo súčet účtovnej hodnoty akýchkoľvek priamych kapitálových injekcií plus hodnoty akýchkoľvek trvajúcich záruk, berúc do úvahy poplatky zaplatené za tieto záruky plus hodnotu prospechu banky BankCo z portfólia vysokokvalitných hypotekárnych úverov plus hodnotu prírastku banky BankCo po prevzatí portfólia retailových vkladov banky NR.

(68) Výška pomoci banky AssetCo je podľa Spojeného kráľovstva rozdiel medzi celkovou hodnotou pomoci poskytnutej banke NR a hodnotou pomoci poskytnutej banke BankCo prostredníctvom AssetCo.

5.3. PRIPOMIENKY SPOJENÉHO KRÁĽOVSTVA K PRIPOMIENKAM ZAINTERESOVANÝCH STRÁN V ROZHODNUTÍ O ZAČATÍ KONANIA

(69) Pokiaľ ide o obavy tretích strán týkajúce sa zvýšenia retailových vkladov, Spojené kráľovstvo predložilo tieto pripomienky.

(70) Podľa Spojeného kráľovstva pripomienky tretej strany k cenám sporiacich produktov nezohľadňujú zmenšenie portfólia retailových vkladov banky NR po útoku na banku v septembri 2007. Na účely stabilizácie súvahy banky NR by malo byť povolené, aby si vybudovala svoje portfólio retailových vkladov. Spojené kráľovstvo poukazuje, že je stanovený strop podielu banky na trhu Spojeného kráľovstva s retailovými vkladmi vo výške 1,5 %. Tento strop zabráni tomu, aby banka NR stanovovala ceny príliš agresívne, a zároveň obmedzí vplyv, aký bude banka NR mať na trhu s úsporami. Spojené kráľovstvo tiež tvrdí, že banka NR sa pri svojich produktoch retailových vkladov neriadila stratégiou agresívneho stanovovania cien, o čom svedčí skutočnosť, že banka NR nepatrila od zavedenia konkurenčného rámca medzi najlepšie tri banky v tabuľke sporiacich produktov spoločnosti Moneyfacts.

(71) Spojené kráľovstvo ďalej tvrdí, že stanovenie akýchkoľvek ďalších limitov na tvorbu cien jej sporiacich produktov by banke NR bránilo v získavaní finančných prostriedkov potrebných na podporu plánovaných nových úverov. Ohrozilo by to aj schopnosť banky NR plniť si svoje záväzky v rámci DŠV a bránilo by banke NR reagovať na udalosti, ktoré by mohli mať negatívny vplyv na jej finančnú pozíciu.

(72) Pokiaľ ide o konkurenčný rámec platný od 31. marca 2008, orgány Spojeného kráľovstva naznačili, že obmedzenia správania bánk v tomto rámci dostatočne obmedzujú banku NR v spôsobe, akým konkuruje na trhoch Spojeného kráľovstva.

5.4. PRIPOMIENKY SPOJENÉHO KRÁĽOVSTVA K PRIPOMIENKAM ZAINTERESOVANÝCH STRÁN V ROZHODNUTÍ O ROZŠÍRENÍ KONANIA

(73) S cieľom rozptýliť obavy vznesené Komisiou v rozhodnutí o rozšírení konania a reagovať na pripomienky predložené tretími stranami orgány Spojeného kráľovstva zmenili a doplnili reštrukturalizačný plán. Tieto zmeny sú podrobnejšie uvedené v oddiele 2.2 tohto rozhodnutia (odôvodnenia 27, 28 a 29).

6. POSÚDENIE

6.1. EXISTENCIA POMOCI

(74) Komisia musí posúdiť, či opatrenia zavedené alebo upravené zmeneným alebo doplneným reštrukturalizačným plánom predstavujú štátnu pomoc. V článku 87 ods. 1 zmluvy sa ustanovuje, že každá pomoc poskytovaná členským štátom alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určitých podnikateľov alebo výrobu určitých druhov tovaru, je nezlučiteľná so spoločným trhom, pokiaľ ovplyvňuje obchod medzi členskými štátmi.

(75) Pokiaľ ide o opatrenia už schválené Komisiou ako pomoc na záchranu v jej predchádzajúcich dvoch rozhodnutiach týkajúcich sa tejto veci [konkrétne opatrenia i), ii) a iii) uvedené v odôvodnení 30; záruky na retailové a medzibankové vklady a facilita likvidity BoE/ministra financií], Komisia už dospela k záveru, že tieto opatrenia predstavujú štátnu pomoc v prospech banky NR. Komisia tiež poznamenáva, že banka BankCo bude mať prístup k systémom, ktoré Spojené kráľovstvo zriadilo pre banky počas finančnej krízy a ktoré už Komisia schválila pod podmienkou, že tieto systémy budú po rozdelení ešte v platnosti (32).

(76) Opatrenia, ktoré sa musia posúdiť v tomto rozhodnutí s cieľom určiť, či predstavujú štátnu pomoc, už boli opísané v odôvodnení 30 tohto rozhodnutia. Príslušnými opatreniami pre banku NR sú opatrenia iv) a v), pre banku BankCo opatrenia vi), vii) a viii) a pre banku AssetCo opatrenia ix) až xii).

(77) Všetky tieto opatrenia sa financujú zo štátnych zdrojov, pretože tieto opatrenia pozostávajú zo štátnych úverov, grantov a záruk financovaných štátom (33).

(78) Komisia musí tiež posúdiť, či opatrenia predstavujú pre príjemcu alebo príjemcov pomoci selektívnu výhodu. Príslušné opatrenia sú selektívne, pretože sa týkajú výlučne bánk NR, BankCo a AssetCo.

(79) Opatrenia predstavujú výhodu pre ekonomickú činnosť banky NR vykonávanú do rozdelenia a potom pre jej nástupnícke banky BankCo a AssetCo.

(80) Banka NR bude mať zisk zo spätného uplatnenia nižších poplatkov za facilitu likvidity BoE/ministra financií a následného vyplatenia 156,4 mil. GBP banke NR po schválení Komisiou [opatrenie iv)]. To predstavuje výhodu pre banku NR, pretože tieto poplatky sú nižšie než trhová cena.

(81) Banke NR plynú tiež značné výhody zo záväzku ministra financií voči úradu FSA, že bude vykonávať činnosť nad úrovňou kapitálových požiadaviek [opatrenie v)], pretože v dôsledku toho úrad FSA: 1. nepožadoval rekapitalizáciu banky NR po znárodnení; 2. povolil, aby banka NR v júni 2008 zahrnula do svojej kapitálovej pozície požadovanej regulačnými orgánmi aj kapitál triedy 2 a 3. následne povolil, aby od júla 2009 až do rozdelenia fungovala pod úrovňou kapitálových požiadaviek regulačných orgánov.

(82) Pokiaľ ide o opatrenia v prospech banky BankCo, Komisia už dospela k záveru, že záruka na retailové vklady [opatrenie vi)] predstavuje výhodu pre príjemcu, v tomto prípade banku BankCo, keď ju schválila ako pomoc na záchranu banky NR. Hoci sa záruka […] zruší, výhoda pre banku BankCo zostáva počas obdobia, kým bude záruka v platnosti. Zmena poplatku, ktorý bude platiť banka BankCo, nie je v súlade s trhovými podmienkami. V tejto súvislosti je spread pre swapy kreditného zlyhania banky NR výrazne vyšší ako 50 bps. Preto je potrebné vyvodiť záver, že opatrenie predstavuje pre BankCo výhodu.

(83) Pokiaľ ide o pokračovanie medzibankových záruk pre banku BankCo po rozdelení do 31. decembra 2010 [opatrenie vi)], Komisia už dospela k záveru, že predstavuje výhodu, keď ich schválila ako pomoc na záchranu pre banku NR. Pokiaľ ide o zmeny poplatku, banka BankCo bude po schválení platiť odmenu, ktorá je v súlade s odmenou, ktorú platia ostatné banky v rámci systému OV Spojeného kráľovstva. Keďže odmena, ktorú akceptovala Komisia v rámci systému OV, je nižšia ako trhová cena (ale v súlade s odporúčaniami Európskej centrálnej banky), predstavuje pre banku BankCo výhodu.

(84) Okrem toho kapitálová injekcia vo výške 1,4 mld. GBP v podobe kmeňových akcií banky BankCo [opatrenie vii)] predstavuje pre túto banku výhodu, pretože bez tohto kapitálu by banka BankCo nemohla začať vykonávať svoju činnosť.

(85) Podmienená facilita likvidity vo výške 1,5 mld. GBP poskytnutá banke BankCo [opatrenie viii)] predstavuje výhodu, pretože je pre banku BankCo ďalším zdrojom likvidity, ktorú nemajú k dispozícii iné banky. Podmienená facilita likvidity je určená na zabezpečenie dostatočných zdrojov finančných prostriedkov pre banku BankCo, kým ju Spojené kráľovstvo nepredá alebo kým sa nezistia iné zdroje finančných prostriedkov.

(86) Pokiaľ ide o banku AssetCo, Komisia dospela v rozhodnutiach o začatí a rozšírení konania k záveru, že medzibankové záruky [opatrenie ix)] predstavujú štátnu pomoc. Predĺženie medzibankovej záruky […] preto znamená ďalšiu výhodu pre banku AssetCo.

(87) Vo svojich predchádzajúcich rozhodnutiach (34) Komisia už dospela k záveru, že facilita likvidity BoE/ministra financií predstavuje štátnu pomoc. Tento záver platí aj za nových okolností zvýšenia sumy štátneho úveru pre banku AssetCo maximálne o 10 mld. GBP a odloženie jej splatnosti po roku 2020 [opatrenie x)]. Pokiaľ ide o odmenu zaplatenú za facilitu likvidity, banka AssetCo bude za ňu platiť nižšiu odmenu (LIBOR + [10 – 60] bps v porovnaní so základnou sadzbou BoE + 150 bps + 10 bps poplatok za úver uplatňovaný predtým), ktorá je nižšia ako trhová cena, a preto predstavuje pre banku AssetCo výhodu. Okrem toho banka BankCo bude mať prospech zo zvýšenia facility likvidity BoE/ministra financií, keďže značná suma tohto zvýšenia sa prevedie z banky AssetCo na banku BankCo v hotovosti.

(88) Navrhovaná kapitálová injekcia do banky AssetCo vo výške 1,6 mld. GBP [opatrenie xi)] v podobe dlhu na konverziu vlastného imania predstavuje výhodu pre banku AssetCo.

(89) Okrem toho z facility pracovného kapitálu vo výške 2,5 mld. GBP [opatrenie xii)] bude mať prospech banka AssetCo, pretože bude mať dostatočnú likviditu […] na plnenie svojich záväzkov, keď sa stanú splatnými. Banka AssetCo bude platiť za facilitu likvidity sadzbu: 1-mesačný LIBOR + [10 – 60] bps, ktorá je značne nižšia ako sadzba na trhu, pretože banka AssetCo je banka, ktorá nemá takmer žiadny kapitál.

(90) Napokon na tieto opatrenia sa neuplatňuje zásada investora v trhovom hospodárstve, pretože nasledujú po niekoľkých opatreniach pomoci na záchranu v prospech banky NR. Okrem toho, ak by sa uplatňovala, tento test by sa nesplnil, pretože žiadny investor v trhovom hospodárstve by neprijal všetky tieto opatrenia na to, aby umožnil rozdelenie banky na BankCo a […] AssetCo. Žiadny hospodársky subjekt v trhovom hospodárstve, ktorý by sa ocitol v podobnej situácii ako štát, by nebol schopný udržať ekonomickú činnosť (banky NR) bez toho, aby značne navŕšil základné imanie (úrad FSA zmiernil svoje obvyklé kapitálové požiadavky len preto, že sa štát zaviazal poskytnúť kapitál). Keď sa zoberie do úvahy situácia na trhoch, hospodársky subjekt v trhovom hospodárstve by nebol schopný získať takéto finančné prostriedky. To potvrdili návrhy ponúkajúce odkúpenie banky NR, ktoré predložila skupina Virgin a vedenie banky NR vo februári 2008 a ktoré boli podrobnejšie opísané v rozhodnutí o začatí konania. Obidve ponuky sa spoliehali na pokračovanie opatrení štátnej pomoci a bolo v nich uvedené, že bez štátnej pomoci by žiadny súkromný investor nebol schopný banku NR kúpiť.

(91) Takisto došlo k vyvodeniu záveru, že opatrenia iv) – xii) v odôvodnení 30 by mohli narušiť hospodársku súťaž a ovplyvniť obchod medzi členskými štátmi.

(92) Tieto opatrenie umožňujú […] určitých aktív banky NR prevedených banke AssetCo, čo je nevyhnutnou podmienkou na zriadenie banky BankCo a vykonanie jej obchodného plánu. Banka BankCo, nástupca banky NR, bude schopná pokračovať v činnostiach banky NR, keď nebude zaťažená prípadným znehodnotením z dôvodu aktív nižšej kvality, pretože tie zostanú v súvahe banky AssetCo. V dôsledku toho BankCo má výhodu v porovnaní so svojimi konkurentmi, ktorí musia čeliť stratám v dôsledku aktív nižšej hodnoty, ktoré musia absorbovať, čím sa obmedzuje kapitál, ktorý majú k dispozícii na poskytovanie nových úverov. Banka BankCo, naopak, nebude musieť znížiť svoj kapitálový základ o tieto straty a klesajúcu hodnotu svojho portfólia hypotekárnych úverov. Toto je výhoda, keď sa zoberú do úvahy súčasné vysoké náklady na prijaté úvery na finančných trhoch. Banka BankCo bude mať veľkú hotovosť na financovanie poskytovania nových úverov. Preto bol vyvodený záver, že opatrenia iv) – xii) v odôvodnení 30 vedú k narušeniu hospodárskej súťaže.

(93) Banka BankCo bude tiež bankou konkurujúcou okrem iného na trhu Spojeného kráľovstva s retailovými vkladmi a na trhu Spojeného kráľovstva s poskytovaním hypotekárnych úverov. Na týchto dvoch trhoch sú konkurentmi dcérske spoločnosti zahraničných bánk. Preto môžu mať tieto opatrenia vplyv na obchod medzi členskými štátmi.

(94) Komisia poznamenáva, že Spojené kráľovstvo má v úmysle zaviesť nové opatrenia pomoci a zmeniť a doplniť existujúce. Tieto opatrenia umožnia rozdelenie banky NR na dva právne subjekty: BankCo a AssetCo. Bez pomoci poskytnutej banke AssetCo by nebolo možné previesť na ňu úverové portfólio banky NR. V dôsledku pomoci banky AssetCo je banka BankCo schopná pokračovať v hospodárskej činnosti banky NR tým, že bola zbavená bremena v podobe väčšiny portfólia úverov banky NR, ktoré zostane vo vlastníctve banky AssetCo. Okrem toho dostane veľkú sumu hotovosti od banky AssetCo (ktorá ju, naopak, dostala od štátu). Banka BankCo sa preto môže považovať za príjemcu všetkých štátnych opatrení vrátane tých v prospech banky AssetCo.

(95) Podľa zmeneného a doplneného reštrukturalizačného plánu bude banka AssetCo vykonávať len obmedzené činnosti poskytovania úverov, ktoré si vyžadujú existujúce zmluvné záväzky, čím sa obmedzia situácie, že by konkurovala iným bankám na minimum. Po rozdelení jej bude odobraná banková licencia, potom bude pokračovať v činnosti na základe licencie poskytovateľa hypotekárnych úverov. To banke umožní pôsobiť podľa nižších kapitálových požiadaviek regulačných orgánov (1 %) v porovnaní s bankami. Banka AssetCo bude podľa orgánov Spojeného kráľovstva realizovať svoje aktíva v čase ich splatnosti alebo ich predajom na trhu. Banka AssetCo použije výnosy z ich predaja na splatenie svojich dlhov v čase ich splatnosti a financovať vlastné prevádzkové náklady, ako aj akékoľvek prípadne pozdržané záväzky z minulých rokov.

(96) S cieľom uľahčiť […] banka AssetCo bude vykonávať ekonomické činnosti, ako je predaj aktív a riadenie dlhu svojho portfólia. Okrem toho […] bude na určité obdobie (najneskôr do konca roka 2010) poskytovať služby […]. Toto je potrebné, pretože po rozdelení […] budú chýbať určité prevádzkové funkcie, ktoré zostanú banke […], ako sú služby spojené s poskytovaním hypotekárnych služieb (po uzavretí zmluvy), riadením dlhu a infraštruktúrou a podporou informačných technológií. Tieto služby bude poskytovať […] banke […] na komerčnom základe (t. j. bude platiť […] poplatok […]) a za bežných trhových podmienok. […] Preto sa dospelo k záveru, že banka AssetCo bude po rozdelení pokračovať vo vykonávaní určitých obmedzených ekonomických činností, a tým sa bude považovať za príjemcu opatrení pomoci.

(97) Pokiaľ ide o banku NR, pred plánovaným rozdelením bola banka NR schopná naďalej vykonávať svoju činnosť pomocou záruk na retailové a medzibankové vklady, štátnej facility likvidity a záväzku orgánov Spojeného kráľovstva voči úradu FSA, že zabezpečia, aby banka NR vykonávala činnosť nad úrovňou kapitálových požiadaviek regulačných orgánov. Tento záväzok Spojeného kráľovstva umožnil banke NR pôsobiť dočasne do rozdelenia pod úrovňou regulačných požiadaviek. Banka NR je preto príjemcom týchto opatrení. Ako je uvedené v odôvodnení 92, vo vykonávaní ekonomických činností banky NR bude pokračovať banka BankCo.

(98) Na základe uvedeného bol vyvodený záver, že opatrenia iv) – xii) v odôvodnení 30 predstavujú štátnu pomoc.

6.2. VÝŠKA POMOCI

(99) Pokiaľ ide o výšku pomoci, orgány Spojeného kráľovstva urobili niekoľko podaní vo svojich odpovediach na rozhodnutie o otvorení konania a na rozhodnutie o rozšírení konania o tom, ako by sa mala vypočítať. Pokiaľ ide o návrh poslaný Spojeným kráľovstvom, ktorý sa týkal výšky pomoci v rozhodnutí o začatí konania, Komisia poznamenáva, že tieto podania čiastočne vychádzali z opatrení pomoci uvedených v pôvodnom reštrukturalizačnom pláne. Návrhy poslané Spojeným kráľovstvom vrátane používania spreadov swapov kreditného zlyhania a spreadov podriadeného dlhu tiež neberú do úvahy, že tieto spready už zohľadňujú štátnu pomoc poskytnutú banke NR a jej následné znárodnenie. Tieto spready preto neodrážajú vnútorné riziká banky NR bez značnej štátnej podpory.

(100) Pokiaľ ide o návrhy Spojeného kráľovstva týkajúce sa spôsobu výpočtu výšky pomoci v odpovedi na rozhodnutie o rozšírení konania, Komisia poznamenáva, že sa zdá, že tieto návrhy neberú do úvahy súčasnú situáciu na finančných trhoch.

(101) V tejto súvislosti žiadna zo strán nespochybňuje, že banka NR a jej nástupnícke banky dostali a dostanú značne vysokú sumu pomoci, ktorá odráža potrebu rozsiahlej reštrukturalizácie a ktorá zabezpečuje veľmi výrazné zníženie jej prítomnosti na trhu.

6.3. ZLUČITEĽNOSŤ POMOCI

6.3.1. PRÁVNY ZÁKLAD POSÚDENIA ZLUČITEĽNOSTI

(102) Ako je uvedené v rozhodnutí o rozšírení konania (oddiel 4.2.1), Komisia vo svojom rozhodnutí z 5. decembra 2007 v súvislosti s pomocou na záchranu poskytnutou banke NR (35) ani v rozhodnutí o začatí konania neuplatnila článok 87 ods. 3 písm. b) zmluvy. Naozaj sa nezdá, že by pomoc poskytnutá v tom čase riešila poruchu fungovania hospodárstva v celom členskom štáte, ale namiesto toho je zameraná výslovne na riešenie individuálnych problémov špecifických pre situáciu banky NR (36). Za takýchto okolností a v súlade s judikatúrou (37) Komisia dospela k záveru, že článok 87 ods. 3 písm. b) zmluvy nebol uplatniteľný.

(103) Odvtedy však Komisia uznala, že globálna finančná kríza môže spôsobiť vážne narušenie hospodárstva členského štátu a že opatrenia na podporu bánk by mali napraviť toto narušenie, vo svojom oznámení o uplatnení pravidiel štátnej pomoci na opatrenia prijaté v prospech finančných inštitúcií v súvislosti so súčasnou globálnou finančnou krízou (38) (ďalej „oznámenie o bankovníctve“), oznámení o rekapitalizácii finančných inštitúcií v súčasnej finančnej kríze: obmedzenie pomoci na nevyhnutné minimum a opatrenia proti neprimeranému narušeniu hospodárskej súťaže (39) (ďalej len „oznámenie o rekapitalizácii“), oznámení o znehodnotených aktívach a oznámení o návrate k životaschopnosti a hodnotení reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (40) (ďalej len „oznámenie o reštrukturalizácii“). Za Spojené kráľovstvo to bolo potvrdené v rozličných schváleniach opatrení prijatých Spojeným kráľovstvom na boj s finančnou krízou Komisiou (41). Preto by právnym základom posúdenia opatrení pomoci mal byť článok 87 ods. 3 písm. b) zmluvy, ako je uvedené v rozhodnutí o rozšírení konania.

6.3.2. POSÚDENIE ZLUČITEĽNOSTI

(104) Komisia preukázala, že banky NR, BankCo a AssetCo budú mať prospech z niekoľkých opatrení štátnej pomoci. Tieto opatrenia sú rozličných druhov. Rozdelenie banky NR je porovnateľné s opatreniami spojenými so znehodnotenými aktívami, zatiaľ čo kapitálové injekcie sú rekapitalizáciami. Pred posúdením konečného reštrukturalizačného plánu predloženého Spojeným kráľovstvom, ktorý obsahuje tieto opatrenia, Komisia najprv posúdi rozdelenie banky NR v súvislosti s oznámením o znehodnotených aktívach a rekapitalizáciami v zmysle oznámenia o rekapitalizácii s cieľom overiť, či sú v súlade s týmito oznámeniami.

(105) V rozhodnutí o rozšírení konania Komisia naznačila, že rozdelenie banky NR by sa malo považovať za určitý druh opatrenia v podobe odbremenenia od znehodnotených aktív, z ktorých budú mať prospech ekonomické činnosti banky NR, ktoré ostanú na trhu prostredníctvom banky BankCo. Spojené kráľovstvo predložilo niekoľko poznámok v súvislosti s pripomienkami k rozhodnutiu o rozšírení konania. Konkrétne poukázalo na to, že banka NR bola znárodnená v plnom rozsahu, že plán rozdelenia bol navrhnutý len neskôr a pred rozdelením aktíva vlastnil štát. Tieto skutočnosti však nebránia uplatneniu oznámenia o znehodnotených aktívach, pretože účinok opatrení pomoci prijatých Spojeným kráľovstvom viedol k vytvoreniu banky (BankCo), ktorá bola odbremenená od znehodnotených aktív svojho predchodcu (banky NR).

(106) Konkrétne podmienky vzťahujúce sa na odbremenenie od znehodnotených aktív sú ustanovené v oznámení o znehodnotených aktívach (42). Podľa oddielu 5.2 oznámenia o znehodnotených aktívach si opatrenie v podobe odbremenenia od znehodnotených aktív vyžiada transparentnosť ex ante a malo by zabezpečiť primerané rozdelenie bremena, po ktorom by nasledovalo správne ocenenie oprávnených aktív a primeraná odmena pre štát za opatrenia v podobe odbremenenia od znehodnotených aktív, aby sa zabezpečila zodpovednosť akcionárov.

(107) Transparentnosť ex ante znamená jasnú identifikáciu aktív a angažovanosť banky. Je to potrebné na identifikáciu výšky pomoci v opatrení v podobe odbremenenia od znehodnotených aktív a na zistenie, či je pomoc potrebná na riešenie dočasného problému alebo či je príslušná banka technicky platobne neschopná.

(108) Pokiaľ ide o ocenenie znehodnotených aktív, v bode 38 oznámenia o znehodnotených aktívach sa ustanovuje, že v prípade, ak sa ocenenie aktív ukáže byť priveľmi zložité, môže sa uvažovať o alternatívnych spôsoboch, akým je napríklad vytvorenie „dobrej banky“ alebo štátne vlastníctvo banky (vrátane znárodnenia). V poslednom uvedenom scenári nie je potrebné žiadne oceňovanie aktív ex ante, keďže ich ocenenie sa vykonáva postupom času v súvislosti s reštrukturalizáciou alebo likvidáciou.

(109) Banka NR bola naozaj znárodnená, čo umožnilo Spojenému kráľovstvu ako vlastníkovi NR zhodnotiť a preskúmať všetky aktíva banky NR.

(110) Podľa oznámenia o znehodnotených aktívach je cieľom ocenenia vypočítať výšku pomoci, a tým aj úroveň narušenia hospodárskej súťaže na účely určenia, aká rozsiahla by mala byť reštrukturalizácia. V tomto prípade sa reštrukturalizácia mohla považovať za „veľmi“ rozsiahlu. Ocenenie aktív ex ante by v tomto prípade neviedlo k uloženiu dodatočných požiadaviek Komisiou týkajúcich sa hĺbky reštrukturalizácie.

(111) Vzhľadom na tieto dva prvky nie je ocenenie pred rozdelením nutné. Pokiaľ ide o oceňovanie aktív časom, […] povedie k postupnému oceneniu týchto aktív trhom.

(112) V bode 41 oznámenia o znehodnotených aktívach sa v súvislosti s prevodom znehodnotených aktív stanovuje, že prevodná hodnota v prípade opatrení kúpy alebo poistenia aktív by mala vychádzať z ich skutočnej ekonomickej hodnoty. Zároveň sa musí zaistiť primeraná odmena pre štát. Ak členské štáty považujú za potrebné použiť prevodnú hodnotu aktív, ktorá prevyšuje ich skutočnú ekonomickú hodnotu – konkrétne v prípadoch, keď chcú predísť technickej platobnej neschopnosti – prvok pomoci opatrenia bude zodpovedajúco vyšší. Takýto prípad je prijateľný len vtedy, ak je viazaný na rozsiahlu reštrukturalizáciu a zavedenie podmienok, ktoré umožňujú vrátenie tejto doplnkovej pomoci neskôr, napríklad prostredníctvom mechanizmov vrátenia. K prevodu aktív z banky NR na banku AssetCo dôjde za trhovú hodnotu. Skutočná ekonomická hodnota aktív je v dôsledku ich znehodnotenia nižšia než prevodná hodnota. Účinok odbremenenia od aktív je preto značný, keďže banka BankCo nie je zaťažená týmito stratami. V súlade s bodom 41 oznámenia o znehodnotených aktívach je preto potrebná rozsiahla reštrukturalizácia banky.

(113) V tejto súvislosti je nesporné, že bez pomoci by banka NR bola technicky platobne neschopná. Banka NR bola znárodnená, keď pokus Spojeného kráľovstva predať banku NR tretím stranám zlyhal. Svedčia o tom úľavy, ktoré získala banka NR od úradu FSA najprv zahrnutím všetkého jej kapitálu triedy 2 do kapitálovej pozície požadovanej regulačnými orgánmi a následne povolením, aby fungovala pod úrovňou kapitálových požiadaviek regulačných orgánov. Z podania orgánov Spojeného kráľovstva vyplýva, že ak by nedošlo k rozdeleniu banky, bola by potrebná kapitálová injekcia vo výške aspoň 6 mld. GBP (napríklad pred krízou bol kapitál banky nižší ako 2 mld. GBP). Bez intervencie štátu by rozdelenie banky NR a následne pokračovanie vykonávania jej ekonomických činností bankou BankCo nebolo možné. Skutočnosť, že väčšina aktív NR zostáva v banke AssetCo, umožní banke BankCo predísť stratám z týchto aktív a následnému vyčerpaniu jej kapitálu.

(114) Podmienky bodu 41 oznámenia o znehodnotených aktívach sa splnili, keďže došlo k rozsiahlej reštrukturalizácii (43), po ktorej sa ekonomické činnosti banky NR, v ktorých bude pokračovať banka BankCo, znížia o vyše 75 %. Okrem toho vo februári 2008 Spojené kráľovstvo banku znárodnilo, a preto vlastní 100 % akcií. Odbremenením dobrej banky od zlých hypotekárnych úverov štát zvýši hodnotu dobrej banky, ktorú plánuje predať do […]. V dôsledku toho sa prospech z odbremenenia banky od znehodnotených aktív aspoň čiastočne vráti štátu v podobe vyššej predajnej ceny dobrej banky.

(115) Pokiaľ ide o rozdelenie bremena nákladov súvisiacich so znehodnotenými aktívami medzi štát, akcionárov a veriteľov, tak bývalí akcionári, ako aj držitelia hybridného kapitálu prispejú k reštrukturalizácii banky v najväčšom možnom rozsahu, keďže pôvodní akcionári boli vytlačení (t. j. stratili značnú sumu svojich investícií) v dôsledku znárodnenia banky NR. Držitelia hybridného kapitálu budú […] AssetCo. V dôsledku toho nedostanú kupóny, ktoré sa vydávajú na základe vlastného uváženia a […]. Ďalšie rozdelenie bremena preto nie je potrebné (pozri aj odôvodnenia 150 a 151).

(116) Pokiaľ ide o odmenu za odbremenenie od aktív, v oznámení o znehodnotených aktívach sa vyžaduje, aby banka zaplatila určitú odmenu za odbremenenie od kapitálu dosiahnuté opatreniami v podobe odbremenenia od znehodnotených aktív. Táto povinná odmena má dva ciele: zabezpečiť rozdelenie bremena a minimalizovať narušenie hospodárskej súťaže. V tomto prípade sa rozdelenie bremena dosiahne znárodnením banky NR (pozri tiež odôvodnenia 148 a 149). Pokiaľ ide o druhý cieľ, narušenie hospodárskej súťaže možno považovať za minimalizované v dôsledku značného zmenšenia veľkosti banky NR v rámci rozsiahlej reštrukturalizácie (pozri aj odôvodnenie 156 a nasl.). Okrem toho každý prípadný prospech, ktorý by banka BankCo mohla mať v dôsledku opatrenia v podobe odbremenenia od znehodnotených aktív, sa aspoň čiastočne vráti v podobe vyššej predajnej ceny. Za takýchto výnimočných podmienok je akceptovateľné, aby výnosy z predaja banky boli formou odmeny pre štát, ak znížia celkové náklady na záchranu.

(117) Znehodnotené aktíva, ktoré zostávajú vo vlastníctve banky AssetCo, bude spravovať výlučne banka AssetCo, ktorá sa odčlení a bude organizačne nezávislá od banky BankCo.

(118) Preto sa dospelo k záveru, že vzhľadom na predpokladanú rozsiahlu reštrukturalizáciu je odbremenenie banky BankCo od znehodnotených aktív v súlade s oznámením o znehodnotených aktívach.

(119) Rekapitalizácia sa predpokladá tak v prípade banky BankCo, ako aj v prípade banky AssetCo. Podľa oznámenia o rekapitalizácii by sa po rekapitalizácii mala vyplatiť primeraná odmena.

(120) V prípade banky BankCo banka dostane kapitálovú injekciu vo výške 1,4 mld. GBP v podobe kmeňových akcií. Pokiaľ ide o odmenu, ktorá sa má zaplatiť za kmeňové akcie, Spojené kráľovstvo už bude v čase rozdelenia 100 % akcionárom banky BankCo. Ďalšia kapitálová injekcia v podobe kmeňových akcií nezmení nič na vlastníctve akcií banky BankCo Spojeným kráľovstvom. Ako sa už poznamenalo v súvislosti s opatrením v podobe odbremenenia od znehodnotených aktív v odôvodnení 114, Spojené kráľovstvo už banku NR znárodnilo, a preto vlastní 100 % akcií. Okrem toho sa vložené finančné prostriedky aspoň čiastočne vrátia prostredníctvom výnosov z akcií a predaja banky BankCo.

(121) Banka AssetCo bude potrebovať kapitálovú injekciu vo výške 1,6 mld. GBP len v prípade „stresového“ scenára. Za rekapitalizáciu, pokiaľ k nej dôjde, nebude hradiť žiadny poplatok. Keďže banka AssetCo […], bude predávať svoje aktíva na trhu. Použije výnosy z tohto predaja na splatenie finančných prostriedkov štátu, ktorý je v dôsledku facility likvidity BoE/ministra financií jedným z jej veriteľov s prednostným právom. Výnosy nepôjdu v prospech ekonomickej činnosti AssetCo. Odmena štátu je preto obsiahnutá v […].

(122) Následne sa dospelo k záveru, že rekapitalizácia bánk je v súlade s oznámením o rekapitalizácii.

(123) Oznámenie o reštrukturalizácii stanovuje pravidlá štátnej pomoci, ktoré sa vzťahujú na reštrukturalizáciu finančných inštitúcií v súčasnej kríze. Podľa oznámenia o reštrukturalizácii na to, aby bola reštrukturalizácia finančnej inštitúcie v súčasnej finančnej kríze zlučiteľná s článkom 87 ods. 3 písm. b) zmluvy, musí: i) viesť k obnoveniu životaschopnosti banky; ii) zahŕňať dostatočný vlastný príspevok príjemcu (rozdelenie bremena); iii) obsahovať dostatočné opatrenia obmedzujúce narušenie hospodárskej súťaže.

i) Obnovenie dlhodobej životaschopnosti

(124) V bodoch 9, 10 a 11 oznámenia o reštrukturalizácii sa uvádza, že členský štát by mal poskytnúť komplexný a podrobný reštrukturalizačný plán, ktorý by mal poskytovať úplné informácie o obchodnom modeli. Tento plán by mal identifikovať príčiny problémov, ktorým čelí finančná inštitúcia, a alternatívy navrhovaného reštrukturalizačného plánu.

(125) Informácie predložené Spojeným kráľovstvom spĺňajú požiadavky oznámenia o reštrukturalizácii, keďže poskytlo informácie o problémoch, ktorým čelila banka NR, príčine problémov a informácie o obchodnom modeli banky BankCo.

(126) V rozhodnutí o rozšírení konania Komisia naznačila, že sa zdá, že banka BankCo bude po rozdelení životaschopnou bankou. Keďže však nedostala obchodný plán, ktorý by efektívne preukazoval životaschopnosť banky BankCo, nemohla v tejto súvislosti vyvodiť záver. 10. júna 2009 Spojené kráľovstvo predložilo podrobný obchodný plán.

(127) Podľa obchodného plánu banka BankCo bude po rozdelení životaschopnou bankou v prípade oboch scenárov, základného i stresového. Začne so značne nižšou súvahou vo výške [21 – 24] mld. GBP v porovnaní s bankou NR GBP (104,3 mld. GBP na konci roka 2008), ktorá sa v roku 2013 zvýši na [31 – 34] mld. GBP. V súvahe sú zahrnuté vysokokvalitné aktíva ([9 – 12] mld. GBP v hotovosti a nezaťažené hypotekárne úvery vo výške [7 – 11] mld. GBP). Portfólio hypotekárnych úverov prevedené na banku BankCo bude mať priemerný koeficient LTV [62 – 67] %. Záväzky banky BankCo spočívajú najmä na retailových vkladoch banky NR (vo výške 19,3 mld. GBP) a na veľmi obmedzenom objeme medzibankových vkladov ([1 – 3] mld. GBP).

(128) Komerčná stratégia banky BankCo bude konzervatívnejšia ako banky NR. Sústredí sa výlučne na trh retailového bankovníctva v Spojenom kráľovstve. Banka BankCo bude pôsobiť ako hypotekárna banka a sporiteľňa. Jej ochota podstupovať riziko bude konzervatívna. BankCo sa zameria na klientov s ratingovým hodnotením jedno A/P1.

(129) Pokiaľ ide o prítomnosť BankCo na trhu Spojeného kráľovstva so sporiacimi produktmi a hypotekárnymi úvermi, BankCo nezvýši svoj podiel na trhu. V dôsledku reštrukturalizácie bude veľkosť banky BankCo približne jedna tretina pôvodnej veľkosti banky NR. Objem nových úverov sa v roku 2010 obmedzí na 9 mld. GBP v porovnaní s 32,2 mld. GBP v roku 2007, čo predstavuje podiel na trhu približne 1,5 %. Podiel banky BankCo na trhu s novými úvermi v hrubom vyjadrení bude približne [3 – 6] % v porovnaní s 9,7 % pred štátnou intervenciou.

(130) Finančné prostriedky použité na upisovanie hypotekárnych úverov na kúpu nehnuteľností na bývanie budú pochádzať z retailových vkladov, pričom na začiatku približne [92 – 95] % celkových finančných prostriedkov budú v roku 2009 tvoriť vklady, ktoré postupne poklesnú približne na [68 – 71] % v roku 2013 (menej ako 30 % pred krízou). Závislosť banky BankCo na medzibankových zdrojoch financovania sa obmedzí približne na [22 – 35] % hypotekárnych aktív.

(131) Cieľový vážený priemerný koeficient LTV banky BankCo, pokiaľ ide o poskytovanie nových úverov, bude < [68 – 71] %, pričom žiadne úvery nebudú mať hodnotu koeficientu LTV vyššiu ako [94 – 97] %. Zameria sa na poskytovanie úverov na kúpu nehnuteľností na bývanie používanú vlastníkom (približne […] % celkového objemu poskytnutých úverov) a poskytne tiež nejaké úvery na nákup nehnuteľností na bývanie určených na prenájom (približne […] %). Už na trhu nebude ponúkať produkty Together (hypotéky s koeficientom LTV […] 125 % spojené s nezabezpečenými úvermi) a nebude poskytovať úvery na komerčné účely. Poskytovanie úverov bankou BankCo, neberúc do úvahy žiadne záväzky spojené so správaním bánk, bude obmedzené závislosťou finančných prostriedkov určených na poskytovanie úverov od retailových vkladov. Banka BankCo má v úmysle poskytnúť úvery v objeme [6 – 9] mld. GBP v roku 2010 a [6 – 8] mld. GBP v rokoch 2011, 2012 a 2013.

(132) Podľa obchodného plánu predloženého Spojeným kráľovstvom sa očakáva, že banka BankCo dosiahne opäť ziskovosť v […], pričom čistý príjem z úrokov sa v prípade základného scenára zvýši z […] mil. GBP v roku 2009 na […] mil. GBP v roku 2013, zisk (strata) po zdanení sa zvýši približne z – […] mil. GBP v roku 2009 na […] mil. GBP v roku 2013 a návratnosť vlastného kapitálu (return on equity, ďalej len „ROE“) sa po zdanení zvýši z – […] % v roku 2009 približne na [9 – 12] % v roku 2013. V prípade „stresového“ scenára sa čistý príjem z úrokov zvýši z […] mil. GBP v roku 2009 na [0,1 – 0,6] mil. GBP v roku 2013, zisk (strata) po zdanení sa zvýši približne z – […] mil. GBP v roku 2009 na […] mil. GBP v roku 2013 a návratnosť vlastného kapitálu (ďalej len „ROE“) sa po zdanení zvýši z – […] % v roku 2009 približne na […] % v roku 2013. Okrem toho podľa Spojeného kráľovstva tieto údaje nie sú vyššie oproti priemeru dosiahnutému stavebnými spoločnosťami, ktoré sú hlavnými konkurentmi banky BankCo.

(133) Pokiaľ ide o kapitálovú pozíciu vyžadovanú regulačnými orgánmi, banka BankCo bude po rozdelení dostatočne kapitalizovaná prostredníctvom rekapitalizácie vo výške 1,4 mld. GBP. Toto spolu so značnou sumou hotovosti, ktorú dostáva, bude mať za následok, že ukazovateľ kapitálovej primeranosti triedy 1 bude v čase rozdelenia vyšší ako [48 – 53] %, potom v roku 2013 poklesne na [16 – 21] %, keďže banka zvýši objem poskytovaných úverov s použitím veľkej sumy prijatej hotovosti a hľadaním nových zdrojov finančných prostriedkov. Banka BankCo je dostatočne kapitalizovaná […]. Podľa obchodného plánu banka BankCo môže […] z […] mld. GBP – […] mld. […] GBP v prípade najhoršieho scenára, pričom stále ostane životaschopnou.

(134) Napokon, pokiaľ ide o likviditu, banka BankCo má v úmysle zachovať si v rokoch 2009 – 2013 podiel likvidity (t. j. hotovosť k aktívam) vyšší ako [19 – 22] %, čo je podľa Spojeného kráľovstva v súlade s podielom, ktorý si udržiavajú stavebné spoločnosti, a nad priemerom v diverzifikovanejších bankách Spojeného kráľovstva (podiel likvidity 5 – 10 %). Hlavný zdroj likvidity, ktorý má banka BankCo k dispozícii, pokryje [17 – 20] % retailových vkladov a približne na [3 – 6] mesiacov medzibankové produkty, ktorým sa končí splatnosť.

(135) Plán obsahuje aj informácie o zrušení DŠV banky BankCo, v dôsledku čoho bude mať štát možnosť získať časť alebo všetky peniaze vložené do bánk NR, BankCo a AssetCo.

(136) Na základe uvedeného boli zostávajúce pochybnosti Komisie o životaschopnosti banky BankCo rozptýlené. Tento záver je v súlade s počiatočným posúdením Komisie a pripomienkami prijatými od tretích strán v súvislosti s rozhodnutím o rozšírení rozhodnutia.

ii) Vlastný príspevok/rozdelenie bremena

(137) Oznámenie o reštrukturalizácii naznačuje, že na obmedzenie pomoci na minimum, na obmedzenie narušenia hospodárskej súťaže a na obmedzenie morálneho hazardu je potrebný primeraný príspevok príjemcu. Na tento účel: a) by sa mali obmedziť tak náklady na reštrukturalizáciu, ako aj výška pomoci, a b) je potrebný značný vlastný príspevok.

(138) Zásady vlastného príspevku prijímajúcej banky počas fázy reštrukturalizácie sú stanovené v oddiele 3 oznámenia o reštrukturalizácii. V oznámení sa vyžaduje: i) aby náklady na reštrukturalizáciu boli obmedzené na minimum nevyhnutné na krytie nákladov na obnovenie životaschopnosti; ii) aby prijímajúca banka na financovanie reštrukturalizácie využívala v maximálne možnej miere vlastné zdroje, napríklad prostredníctvom predaja aktív, a iii) aby náklady spojené s reštrukturalizáciou znášali primerane aj tí, ktorí investovali do banky, a to tak, aby spolu s disponibilným kapitálom preberali aj straty a zaplatili primeranú náhradu za štátne intervencie. Rozdelenie bremena má dva ciele: obmedzenie narušenia hospodárskej súťaže a riešenie morálneho hazardu (44).

(139) Pochybnosti Komisie, či je pomoc obmedzená na minimum nevyhnutné na obnovenie dlhodobej životaschopnosti banky NR (BankCo), boli rozptýlené (pozri tiež odôvodnenie 141). Konečný reštrukturalizačný plán naozaj nepredpokladá žiadne poskytovanie nových úverov nad úrovňami spred krízy alebo akékoľvek nadobúdanie nových podnikov.

(140) Hotovosť prevedená na banku BankCo bankou AssetCo po rozdelení sa použije najmä na dosiahnutie cieľa poskytovania úverov v roku 2010 vo výške [6 – 9] mld. GBP. Spojené kráľovstvo sa domnieva, že dosiahnutie tejto úrovne poskytovania úverov je nevyhnutné na stabilizáciu trhu Spojeného kráľovstva s hypotekárnymi úvermi, ktorý trpí obmedzeniami ponuky (konkrétne v dôsledku negatívneho objemu úverov poskytnutých bankou NR v čistom vyjadrení v dôsledku programu aktívneho splácania hypotekárnych úverov), čím sa zosilnil prepad cien nehnuteľností na bývanie v Spojenom kráľovstve. Cieľ týkajúci sa objemu úverov poskytnutých bankou BankCo tiež poklesne v roku 2011 na [6 – 8] mld. GBP. So zreteľom na uvedené sú náklady na reštrukturalizáciu obmedzené na nevyhnutné minimum.

(141) Pri navrhovaní reštrukturalizačného plánu sa Spojené kráľovstvo rozhodlo pre riešenie, ktoré si vyžaduje nižšiu pomoc, ako sa predpokladalo v pôvodnom reštrukturalizačnom pláne. Ako je uvedené v odôvodnení 23, alternatívou rozdelenia banky NR by bolo pokračovanie činnosti banky NR, ktorá by si vyžiadala kapitálovú injekciu aspoň 6 mld. GBP (v porovnaní s maximálnou hodnotou 3 mld. GBP v prípade „stresového“ scenára v konečnom reštrukturalizačnom pláne). V prípade rozdelenia je potrebné menšie množstvo kapitálu spolu pre banky BankCo a AssetCo, pretože banka AssetCo bude pôsobiť výlučne ako poskytovateľ hypotekárnych úverov a v dôsledku toho sa na ňu budú vzťahovať nižšie kapitálové požiadavky regulačných orgánov v porovnaní s riadnou bankou. Rozdelenie preto obmedzuje pomoc na úroveň nevyhnutnú na zabezpečenie životaschopnosti banky NR.

(142) Okrem toho v dôsledku rozdelenia bude mať úverové portfólio banky BankCo koeficient LTV vyšší, ako je koeficient väčšiny stavebných spoločností, ktoré sa môžu považovať za jej najbližších rivalov, a ROE banky BankCo zostane do roku 2013 na úrovni podstatne nižšej ako v prípade bánk a stavebných spoločností v Spojenom kráľovstve.

(143) Okrem toho za podmienok prevládajúcich na trhu sa na zistenie životaschopnosti banky musia zobrať do úvahy výsledky stresových testov (45). V tejto súvislosti orgány Spojeného kráľovstva potvrdili, že minimálna kapitálová požiadavka úradu FSA pre banku BankCo je 1,4 mld. GBP. Okrem toho banka BankCo […]. Spojené kráľovstvo preukázalo, že v prípade, ak by sa na banku BankCo malo previesť viac znehodnotených aktív, bolo by potrebné ich vyvážiť ďalšou kapitálovou injekciou, ktorú by musel poskytnúť štát, aby neohrozil dlhodobú životaschopnosť banky a súčasne udržal obmedzené činnosti poskytovania úverov reálnej ekonomike.

(144) Náklady na reštrukturalizáciu znáša banka sama v maximálne možnej miere prostredníctvom splácania a nakladania s aktívami. Po prvé banka NR obmedzila výšku potrebnej pomoci aktívnym nabádaním klientov, aby splácali svoje úvery a v období od apríla 2008 do začiatku roka 2009 ich refinancovali u konkurentov. Takto banka NR stratila veľké množstvo klientov, t. j. tých, ktorí si boli schopní nájsť banku pripravenú poskytnúť im úver. Výnosy z programu aktívneho splácania hypotekárnych úverov sa použili na splácanie štátu. V dôsledku toho poklesla facilita likvidity BoE/ministra financií z 27 mld. GBP (koncom roka 2007) na 14,5 mld. GBP (30. júna 2009).

(145) Po druhé banka NR predala svoje portfólio HERM približne za 2,2 mld. GBP. Toto opatrenie prinieslo finančné prostriedky, ktoré sa použili na splatenie časti facility likvidity BoE/ministra financií. Prílev finančných prostriedkov je istý, pretože opatrenie sa už realizovalo.

(146) Banka NR znížila potrebnú pomoc aj vytvorením veľmi malého objemu nových hypotekárnych úverov v roku 2008 a 2009 (3 mld. GBP, resp. 1,3 mld. GBP do 30. júna 2009 v porovnaní s 32,3 mld. GBP v roku 2007).

(147) Vzhľadom na uvedené skutočnosti možno vyvodiť záver, že pochybnosti Komisie týkajúce sa obmedzenia pomoci boli rozptýlené a že vlastný príspevok banky NR je dostatočný.

(148) Pokiaľ ide o rozdelenie bremena, oznámenie o reštrukturalizácii si vyžaduje, aby náklady na reštrukturalizáciu neznášal len štát, ale aj bývalí investori banky a bývalí akcionári.

(149) Pokiaľ ide o banku NR, bola znárodnená a jej bývalí akcionári získajú náhradu len na základe hodnoty spoločnosti bez štátnej podpory (46). V dôsledku toho je pravdepodobné, že náhrada bude takmer nulová. To znamená, že bývalí akcionári boli vytlačení, a preto sa možno nazdávať, že dostatočne podporili následky zlyhania banky NR.

(150) Okrem toho držitelia podriadeného dlhu banky NR zostanú v banke AssetCo. To znamená, že dostanú náhradu zo súm, ktoré sa získajú z aktív banky AssetCo. Ako držitelia podriadeného dlhu […]. Na druhej strane štát bude nadriadeným veriteľom na základe úverov (facility likvidity BoE/ministra financií a facility pracovného kapitálu), ktorý poskytol banke AssetCo. Preto […]. Banka NR sa okrem toho nedávno rozhodla oddialiť vyplácanie kupónov a platieb z istiny kumulatívnych nástrojov triedy 2 a triedy 1, kde mala možnosť na základe vlastného uváženia tak urobiť. Spojené kráľovstvo okrem toho poskytlo záväzok, že banka AssetCo bude pokračovať v odďaľovaní týchto platieb aj po rozdelení. […].

(151) V dôsledku toho je morálny hazard dostatočne vyriešený vlastným príspevkom bývalých držiteľov kapitálu banky.

(152) Preto sa dospelo k záveru, že banka NR a vlastníci jej kapitálu prispeli na reštrukturalizáciou v maximálnej miere.

iii) Opatrenia obmedzujúce narušenie hospodárskej súťaže

(153) Komisia vo svojom rozhodnutí o rozšírení konania vyjadrila pochybnosti, či opatrenia navrhované Spojeným kráľovstvom na obmedzenie narušenia hospodárskej súťaže sú postačujúce na kompenzáciu narušenia hospodárskej súťaže spôsobeného pokračovaním prítomnosti ekonomických činností banky NR na trhu prostredníctvom banky BankCo. Tieto obavy mali tretie strany, ktoré poukazovali na silné postavenie banky BankCo na trhu Spojeného kráľovstva s hypotekárnymi úvermi a sporiacimi produktmi a navrhli opatrenia na odstránenie narušenia hospodárskej súťaže spôsobeného bankou BankCo.

(154) Pokiaľ ide o opatrenia obmedzujúce narušenie hospodárskej súťaže, oznámenie o reštrukturalizácii naznačuje, že Komisia musí pri posudzovaní zobrať do úvahy výšku pomoci, stupeň rozdelenia bremena a postavenie, ktoré finančná inštitúcia bude mať na trhu po reštrukturalizácii. Na základe tejto analýzy by sa mali zaviesť vhodné kompenzačné opatrenia.

(155) Narušenie hospodárskej súťaže spôsobené bankou NR je značné. Nástupnícka banka BankCo banky NR bude mať dostatok finančných prostriedkov a bude odbremenená od rizikových úverov poskytnutých bankou NR v minulosti. Na udržanie obchodnej činnosti banky NR od septembra 2007 a na uľahčenie rozdelenia bola a bude potrebná veľká suma pomoci. Banka NR však bude omnoho menšou bankou a Spojené kráľovstvo zaviedlo dostatočné opatrenia obmedzujúce narušenie hospodárskej súťaže.

(156) Po prvé banka NR už nebude pokračovať ako ten istý hospodársky subjekt ako pred štátnou intervenciou. Bola znárodnená a prešla dôkladnou rozsiahlou reštrukturalizáciou. V dôsledku toho bude na trhu Spojeného kráľovstva konkurovať iným bankám omnoho menšia banka než banka NR, banka BankCo. Po rozdelení bude súvaha banky BankCo približne [17 – 22] % súvahy banky NR z roku 2007. Keďže však v čase rozdelenia bude mať banka veľký objem hotovosti a bude takmer výlučne financovaná z retailových vkladov, čo jej umožní v prvých rokoch rýchlo rásť, na posúdenie rozsahu zníženia súvahy je spravodlivejšie použiť „stabilizovanú“ situáciu na konci reštrukturalizačného obdobia. V tom čase bude súvaha nižšia ako [30 – 35] % pôvodnej veľkosti banky NR v roku 2007. Pokiaľ ide o veľkosť banky na trhoch po reštrukturalizácii, podiel na trhu (na základe objemu nových poskytnutých úverov v hrubom vyjadrení) s hypotekárnymi úvermi na kúpu nehnuteľností na bývanie bude do roku 2013 približne [3 – 6] % ([6 – 9] mld. GBP) v porovnaní s 8 % (32,2 mld. GBP) v roku 2007. Na trhu Spojeného kráľovstva s retailovými vkladmi podiel banky BankCo nepresiahne 1,5 % až do roku 2013 (23 mld. GBP) v porovnaní s 1,9 % pred útokom na banku v septembri 2007. To ilustruje, že banka BankCo bude relatívne malou bankou, nebude mať vedúce postavenie na trhu. Ďalšie zníženie podielu banky BankCo na trhu Spojeného kráľovstva s hypotekárnymi úvermi a sporiacimi produktmi by ohrozilo jej životaschopnosť.

(157) V rokoch 2008 a 2009 banka NR dobrovoľne znížila svoju činnosť v oblasti poskytovania úverov na veľmi nízku úroveň (3 mld. GBP v roku 2008 a 1,3 mld. GBP počas prvého polroka 2009 v porovnaní s 32,2 mld. GBP v roku 2007, pozri tabuľku 1) z dôvodu stropov na objemy poskytnutých úverov stanovených v konkurenčnom rámci a nabádaním klientov v rámci svojho programu aktívneho splácania hypotekárnych úverov, aby previedli svoje úvery na konkurentov. To spôsobilo pokles objemu poskytnutých úverov v čistom vyjadrení o 25,4 mld. GBP. Záverom možno povedať, že banka NR obmedzila svoju prítomnosť na trhu s hypotekárnymi úvermi od momentu vyhlásenia konkurenčného rámca na konci prvého štvrťroka 2008.

(158) Po druhé v porovnaní so zmeneným a doplneným reštrukturalizačným plánom Spojené kráľovstvo prijalo opatrenia na zmenšenie súvahy banky BankCo s menším objemom hotovosti a väčším objemom rizikových aktív, čím sa znížila približne o 4 mld. GBP. BankCo bude mať menší objem hotovosti a viac hypotekárnych úverov nižšej kvality. S menším objemom hotovosti bude obmedzená kapacita banky BankCo v oblasti poskytovania hypotekárnych úverov. Tieto zmeny v súvahe urobené Spojeným kráľovstvom prispeli k odstráneniu obáv vyjadrených tretími stranami (pozri oddiel 4.2).

(159) Po tretie Spojené kráľovstvo poskytlo Komisii niekoľko záväzkov zameraných na obmedzenie prítomnosti banky BankCo na trhu, ktoré boli podrobnejšie opísané v oddiele 5.4. Boli zavedené stropy pre retailové vklady a objem poskytovaných hypotekárnych úverov banky BankCo. Tieto stropy zostanú v platnosti aspoň do konca roka 2011 bez ohľadu na to, či bude zrušené DŠV banky BankCo, a prípadne dlhšie, ak k zrušeniu DŠV dôjde po roku 2011. Tieto stropy obmedzujú schopnosť banky BankCo agresívne rozširovať svoju činnosť na trhu.

(160) V tomto kontexte je potrebné, aby tieto stropy zostali v platnosti dokonca aj v prípade, ak by k zrušeniu DŠV došlo pred rokom 2011, pretože banka BankCo naďalej profituje zo štátnej pomoci, ktorá jej a banke AssetCo bola poskytnutá s cieľom uľahčiť rozdelenie banky NR. Poskytnutá pomoc zabezpečí, aby BankCo mala po rozdelení dobrú štartovaciu pozíciu. Bola zbavená rizikových úverov z minulosti a dostala značnú sumu hotovosti. Banka BankCo bude mať naďalej prospech z pomoci po rozdelení. Včasné ukončenie DŠV by úplne nekompenzovalo narušenie hospodárskej súťaže bankou BankCo, čo je dôvod, aby stropy zostali v platnosti aspoň do konca roka 2011.

(161) Pokiaľ ide o obavy vznesené tretími stranami, ktoré sa týkajú schopnosti banky BankCo vytlačiť konkurentov agresívnymi stratégiami stanovovania cien, Spojené kráľovstvo dalo záväzok, že banka BankCo nebude medzi prvými tromi najlepšími bankami v tabuľkách spoločnosti Moneyfacts, pokiaľ ide o bežné hypotekárne úvery (s výnimkou hypotekárnych úverov s koeficientom LTV vyšším ako 80 % alebo produktov pre nových klientov). Tabuľky spoločnosti Moneyfacts obsahujú údaje o 5 najlepších poskytovateľoch hypotekárnych úverov v niekoľkých segmentoch, ktoré sa považujú za najlepšie kupované produkty na trhu v danom momente. Pre menšie banky je dôležité, aby boli uvedené v tabuľke spoločnosti Moneyfacts, keďže je to účinný spôsob, ako prísť do kontaktu s klientmi. Záväzok Spojeného kráľovstva zabezpečuje, aby banka BankCo nemohla ponúkať najlepšiu cenu na trhu, ale ostala pritom stále viditeľná. Preto je potenciál vytlačenia konkurentov z trhu počas rokov, keď je banka BankCo najviac závislá od štátnej pomoci, obmedzený.

(162) Okrem toho Spojené kráľovstvo sa zaviazalo, že predá banku BankCo […]. Predaj banky BankCo umožní štátu získať späť finančné prostriedky (ich časť) vložené do banky NR. Okrem toho včasná zmena DŠV zabezpečí, aby tretie strany mali možnosť nadobudnúť banku BankCo. V tejto súvislosti sa konkurenti NR sťažovali predovšetkým na to, že kým bude banka NR DŠV, bude pre ňu jednoduchšie prilákať retailové vklady, keďže klienti sú si vedomí, že banku podporuje štát. Ukončenie DŠV odstráni toto narušenie hospodárskej súťaže.

(163) Spojené kráľovstvo sa tiež zaviazalo, že platnosť záruk na retailové a medzibankové vklady banky BankCo sa skončí do […]. V dôsledku toho už banka BankCo viac nebude vo výhodnejšom postavení v porovnaní s jej konkurentmi, pokiaľ ide o retailové a medzibankové vklady. Tento záväzok preto rozptyľuje obavy tretích strán týkajúce sa pokračovania záruk.

(164) Pokiaľ ide o obmedzenie správania bánk, činnosti banky BankCo budú obmedzené zákazom nadobúdania iných subjektov a zákazom propagovania štátnych záruk a DŠV. Tieto opatrenia budú pokračovať do skončenia DŠV.

(165) Stiahnutie sa banky NR z Dánska sa môže považovať za opatrenie obmedzujúce narušenie hospodárskej súťaže, pretože banka NR a v dôsledku toho i banka BankCo už nebudú konkurovať na tomto trhu.

(166) Napokon akékoľvek narušenie hospodárskej súťaže bankou AssetCo v dôsledku pokračovania vykonávania obmedzených ekonomických činností touto bankou je obmedzené, ako potvrdil záväzok daný Spojeným kráľovstvom v bode ix) odôvodnenia 29. […], jej hospodárske činnosti stratia na intenzite, rovnako ako aj potenciál narušiť hospodársku súťaž.

(167) V bode 46 oznámenia o reštrukturalizácii sa uvádza, že na overenie toho, či sa reštrukturalizačný plán vykonáva riadne, sú potrebné pravidelné podobné správy členského štátu. Preto by Spojené kráľovstvo malo poskytovať Komisii takéto správy každých šesť mesiacov, počínajúc dňom tohto rozhodnutia.

7. ZÁVER

(168) Pokračovanie opatrení i) – iii) po rozdelení banky NR, ako aj opatrení iv) – xii) uvedené v bode 30 sa považuje za pomoc na reštrukturalizáciu, ktorá by sa mala vyhlásiť za pomoc zlučiteľnú s článkom 87 ods. 3 písm. b) zmluvy,

PRIJALA TOTO ROZHODNUTIE:

Článok 1

Uvedená pomoc, ktorú Spojené kráľovstvo poskytlo v prospech bánk Northern Rock, BankCo and AssetCo, je zlučiteľná so spoločným trhom za podmienok uvedených v článku 2:

i) spätné uplatnenie nižšieho poplatku za facilitu likvidity Bank of England, ktorá bola obnovená Ministerstvom financií Spojeného kráľovstva (ďalej len „facilita likvidity BoE/ministra financií“) a náhrada poplatkov za prebytok likvidity banke Northern Rock po rozdelení banky Northern Rock na BankCo a AssetCo;

ii) ubezpečenie Ministerstva financií Spojeného kráľovstva poskytnuté Úradu pre finančné služby, že banka Northern Rock bude vykonávať činnosť nad rámec regulačných kapitálových požiadaviek;

iii) pokračovanie štátnej záruky na vklady drobných klientov banky BankCo;

iv) pokračovanie štátnej záruky na medzibankové vklady banky BankCo;

v) rekapitalizácia banky BankCo vo výške 1,4 mld. GBP;

vi) podmienený úver na dodanie likvidity vo výške 1,5 mld. GBP pre BankCo;

vii) pokračovanie štátnej záruky na medzibankové vklady banky AssetCo;

viii) zvýšenie úveru BoE/ministra financií na dodanie likvidity maximálne o 10 mld. GBP maximálne na 23 mld. GBP;

ix) rekapitalizácia banky AssetCo do 1,6 mld. GBP a

x) facilita pracovného kapitálu vo výške 2,5 mld. GBP pre AssetCo.

Článok 2

Podmienky uvedené v článku 1 sú:

i) musí sa dosiahnuť čo možno najskoršie úplné prevádzkové rozdelenie bánk BankCo a AssetCo, najneskôr však do konca roka 2010;

ii) banka BankCo musí rešpektovať stropy na poskytovanie nových úverov vo výške 4 mld. GBP v roku 2009, 9 mld. GBP v roku 2010 a 8 mld. GBP v roku 2011; v prípade, že banka BankCo zostane po roku 2011 v dočasnom štátnom vlastníctve (ďalej len „DŠV“), strop na poskytovanie úverov 8 mld. GBP musí zostať v platnosti do 31. decembra 2013 alebo do skončenia dočasného štátneho vlastníctva, podľa toho, čo nastane skôr;

iii) banka BankCo musí rešpektovať strop pre zostatky retailových vkladov v Spojenom kráľovstve, Írsku a na ostrove Guernsey vo výške 20 mld. GBP do 31. decembra 2011; v prípade, že BankCo zostane v DŠV aj v rokoch 2012 a 2013, strop pre retailové vklady bude v roku 2012 vo výške 23 mld. GBP a 26 mld. GBP v roku 2013;

iv) banka BankCo nesmie patriť medzi tri najväčšie banky v kategóriách hypotekárnych úverov spoločnosti Moneyfacts pre hypotekárne úvery s pevne stanovenou úrokovou sadzbou na 2, 3 alebo 5 rokov alebo s pohyblivou úrokovou sadzbou (s výnimkou hypotekárnych úverov s koeficientom LTV vyšším ako 80 % a produktov pre nových klientov) do 31. decembra 2011 alebo do skončenia dočasného štátneho vlastníctva, podľa toho, čo nastane skôr;

v) vláda Spojeného kráľovstva sa musí zbaviť väčšiny vlastníctva banky BankCo […]; v tejto súvislosti sa DŠV považuje za skončené, ak Spojené kráľovstvo predá aspoň 50 % + 1 akciu banky BankCo subjektu (alebo subjektom), ktorý nie je ani štátom vlastnený, ani štátom ovládaný, a Spojené kráľovstvo stratí kontrolu nad bankou BankCo v zmysle nariadenia (ES) č. 139/2004;

vi) banka BankCo […] musí vydať verejné oznámenie, že záruka na retailové vklady sa skončí do […] a že Spojené kráľovstvo zruší opatrenia v podobe medzibankových záruk banky BankCo do 31. decembra 2010;

vii) existujúci podriadený dlh zostane banke AssetCo a nebude vyplatená žiadna istina ani kupóny z podriadených dlhových nástrojov, keď to banka AssetCo bude môcť podľa zmluvy urobiť […];

viii) záväzok, že sa banky BankCo a AssetCo nebudú angažovať v akvizíciách akcií iných spoločností ani propagovať dojednania o štátnych zárukách alebo vlastníctve;

ix) banka AssetCo nesmie vykonávať žiadne nové ekonomické činnosti okrem činností potrebných na poskytovanie prevádzkovej podpory banky BankCo do ukončenia rozdelenia prevádzkových činností bánk BankCo a AssetCo […].

Článok 3

Spojené kráľovstvo oznámi Komisii do dvoch mesiacov od oznámenia tohto rozhodnutia opatrenia prijaté na jeho splnenie. Spojené kráľovstvo má okrem toho od prijatia tohto rozhodnutia predkladať pravidelné polročné správy o opatreniach prijatých na jeho splnenie.

Článok 4

Toto rozhodnutie je určené Spojenému kráľovstvu Veľkej Británie a Severného Írska.

V Bruseli 28. októbra 2009 Za Komisiu Neelie KROES členka Komisie

(1) Ú. v. EÚ C 135, 3.6.2008, s. 21.

(2) Ú. v. EÚ C 149, 1.7.2009, s. 16.

(3) Ú. v. EÚ C 43, 16.2.2008, s. 1.

(4) Ú. v. EÚ C 244, 1.10.2004, s. 2.

(5) Pozri poznámku pod čiarou č. 1.

(6) Pozri poznámku pod čiarou č. 2.

(7) Hrubé úvery sú celkové výpožičky a čisté úvery sú výpožičky po odčítaní splatených a vrátených čiastok.

(8) Pri posúdení, ktoré nasleduje v tomto rozhodnutí, boli zobrané do úvahy všetky opisné informácie uvedené v rozhodnutí o začatí konania, i keď sa nezopakovali v tomto rozhodnutí.

(9) Obchodné tajomstvo. Kde to bolo možné, údaje boli nahradené intervalom v [].

(10) Konsolidované údaje.

(11) Neaudítované.

(12) Konkurenčný rámec implementovala banka NR po znárodnení orgánmi Spojeného kráľovstva. Jeho cieľom je zabezpečiť, aby banka NR nebola schopná využívať štátnu podporu na nekalú hospodársku súťaž na trhu. Tento rámec obsahuje záväzky banky NR obmedziť svoju prítomnosť na trhu Spojeného kráľovstva s hypotekárnymi úvermi a sporiacimi produktmi. Pozri aj opis konkurenčného rámca v bode 81 rozhodnutia o začatí konania (poznámka pod čiarou č. 1).

(13) V tomto rozhodnutí „hotovostné aktíva“, ktoré tvoria hotovosť, a hotovostné investície sa ďalej uvádzajú ako „hotovostné aktíva“ alebo „hotovosť“.

(14) Sú to bankové účty v rámci programu sekuritizácie Granite, ktorý spravuje banka NR.

(15) Program krytých dlhopisov spočívajúci z niekoľkých tranží vydaných dlhopisov.

(16) Portfólio hypotekárnych úverov poskytnutých v minulosti bankou NR.

(17) Ú. v. EÚ L 24, 29.1.2004, s. 1.

(18) Komisia sa bude v záujme zrozumiteľnosti pri posudzovaní opatrení odvolávať na číslovanie použité v opise opatrení v odôvodneniach 30 a 31.

(19) Pozri bod 94 rozhodnutia o začatí konania.

(20) Pozri bod 91 rozhodnutia o začatí konania a bod 28 rozhodnutia o rozšírení konania.

(21) Pozri body 32 a 39 rozhodnutia o rozšírení konania.

(22) Pozri body 26 a 49 rozhodnutia o rozšírení konania.

(23) Pozri body 33 a 46 rozhodnutia o rozšírení konania.

(24) Pozri body 22 ii) rozhodnutia o rozšírení konania.

(25) Pozri bod 26 rozhodnutia o rozšírení konania.

(26) Pozri poznámku pod čiarou č. 23.

(27) Pozri rozhodnutie Komisie vo veci NN 70/07, Northern Rock (Ú. v. EÚ C 43, 16.2.2008, s. 1), rozhodnutie Komisie vo veci C 14/08 (ex NN/08), Pomoc na reštrukturalizáciu pre Northern Rock (Ú. v. EÚ C 135, 3.6.2008, s. 21) (rozhodnutie o začatí konania), a rozhodnutie Komisie vo veci C 14/08, Pomoc na reštrukturalizáciu pre Northern Rock (Ú. v. EÚ C 149, 1.7.2009, s. 16).

(28) Tento poplatok Komisia schválila vo svojom rozhodnutí vo veci N 507/08, Financial support measures for the banking industry in the UK (Ú. v. EÚ C 290, 13.11.2008, s. 4).

(29) Uvedená suma odráža celkovú sumu retailových vkladov a neberie do úvahy kompenzačný systém.

(30) Ú. v. EÚ C 72, 26.3.2009, s. 1.

(31) Obchodný plán sa aktualizoval 18. septembra 2009, tak aby zohľadňov